
It  was  the  intentiori  of  the  Author  to  have  subjoined  to 

\ 

his  Essay  a  copious  List  of  Refer ences  to  the  Authorities 
consulted  in  its  composition,  but  having  been  prevented 
by  the  pressure  of  his  occupations  as  Clinical  Clerh  at 
the  Royal  Infrmary  and  otherwise,  from  accomplishing 
tliis  object  *with  tliat  accuracy  mthout  vohich  it  would  be 
of  little  mlue ,  he  respectfully  solicits  the  indulgence  of  the 
Medical  FacultY  for  a  few  days ,  when  Copies  thus 
completed  mll  be  substituted  for  those  which  he  has  now 
the  honour  to  present. 


TENTAMEN  MEDICUM 


INAUGURALE, 


ARTHRITIDE  REGULARI. 


PRAEFATIO. 

Ne  forte  parum  verecundus  videar,  qui  ex 
legibus  almae  hujus  Academiae,  aliquid  medici 
argumenti  editurus,  Arthritidem  aggressus  sim, 
morbum  nimirum,  ut  expertissimi  Musgravii 
verbis  utar,  difficilem,  varium,  multiformem, 
qui  merito  scribentem  a  suscepto  deterreat; 
eruditos  lectores  jam  in  limine  monitos  velim, 
me  in  sequente  opusculo  historici  tantum  par¬ 
tes  sustinere,  neque  theoriam  Arthritidis,  sive 
abditas  et  continentes  causas,  nisi  summa  bre- 

vitate  perstringere ;  tum  quia  rei  tam  arduae 
vires  minime  sufficiunt,  tum  quia  opinor,  ex 
rudi  adhuc  et  imperfecta  generali  nervorum 
doctrina,  nihil  hujusmodi  solide  et  satis  pro 
dignitate  tractari  posse. 

Si  enim  quod  scientia  comprehendi  nequit 
conjectura  prosequi  liceat,  natura  Arthritidis 
intima,  sive  causa  proxima  ut  dicitur,  mihi  qui¬ 
dem  nihil  aliud  videtur,  quam  affectio  quaedam 
nervosi  generis  peculiariter  morbosa,  in  multi¬ 
plici  illo  abdominis  labyrintho  qui  ex  nervis 
vagis  et  sympatheticis  magnis  conflatur  potissi¬ 
mum  exoriens,  et  in  alios  demum  nervos  per 
consensum  interpositum  diffusilis,  fibris  tandem 
musculorum  et  vasis  sanguineis,  vel  spasmum, 
vel  torporem,  vel  inflammationem  sui  generis 
illatura,  unde  ipsa  rursus  nervorum  affectio 
gravior  facta,  neque  ullis  viribus  corpori  insitis 
vincenda,  morbus  perpetuus  evadit,  et  sensim 
sua  sponte  augetur. 

Arthritidis  abnormis  historiam  complecti 
cupientem,  limites  hujusmodi  opusculis  prae¬ 
scripti,  distributionem  tantum  generalem  inse¬ 
rere  sinit.  Hanc  autem  in  duas  species,  prout 
morbus  regularis  praecesserit  necne,  diducere 

putavi.  Ambabus  satis  alias  inter  se  conveni¬ 
entibus,  eadem  fere,  et  quidem  magni  momenti 
discrimina,  prout  nempe  torpor,  an  spasmus,  an 
inflammatio  interfuerit,  postulantur ;  de  quibus 
si  spatium  daretur  fusius  disputandum  esset. 

His  interim  breviter  praemissis,  superest  tan¬ 
tum  ut  tentamen  ipsum,  tenuitatis  ejus  haud 
ignarus,  ea  tamen  fiducia  qua  decet  tantos  viros 
aditurum,  eruditis  et  benevolis  lectoribus,  sum* 
ma  observantia  commendem. 

MORBI  DESIGNATIO,  ET  DISTRIBUTIO. 

ARTHRITIS. 

Morbus  totius  corporis,  proclivitate  quadam 
peculiari  natus,  saepe  a  parentibus,  saepius  a 
malo  vitae  genere  deducta,  masculos  potissi¬ 
mum  inter  20m  et  50ra  annum  amplo  pectore  et 
pleniore  habitu  praeditos  adoriens,  haud  raro 
sine  causa  externa  idonea  excitatus,  et  varieta¬ 
tes  quae  sequuntur  complectens  ;  initio  plerum- 
que  acutus,  dein  chronicus,  postea  abnormis. 

i 

ARTHRITIS  REGULARIS. 

Inflammatio  sui  similis,  summopere  ardens 
et  excrucians,  per  intervalla  saepe  ordinata  re¬ 
vertens,  iteratione  aucta,  dyspepsia  et  torpore 
membrorum  fere  praegressis,  articulis  et  an¬ 
nexis  partibus,  praesertim  manuum  pedumque, 
et  maxime  hallucis  juncturis  infesta,  subinde 
sedem  mutans,  sed  uni  tantum  parti  eodem 
tempore  acerba,  noctu  insigniter  saeviens  et 

interdiu  quiescens,  motu  impedito  et  turgenti¬ 
bus  venis  semper  comitata,  plerumque  etiam 
tumore,  saepe  spasmo,  interdum  et  unice  se¬ 
cretione  tophacea,  laesis  interim  interiorum 
'partium  actionibus,  praesertim  quae  ad  con¬ 
coctionem  pertinent,  mente  simul  et  nervoso 
genere  plurimum  irritatis. 

ARTHRITIS  ACUTA. 

Accessiones  breves  inflammationis  acutae  ex 
pluribus  fere  minoribus  constantes,  febre  syno- 
cha  stipatae,  affectae  partis  sudore,  pruritu,  et 
in  manibus  pedibusque  cuticula  decidente, 
promptius  finitae,  intervallis  liberalibus  inter¬ 
positis. 


ARTHRITIS  CHRONICA. 

Accessiones  diuturnae  inflammationis  lentae, 
vagae,  multo  spasmo,  et  torpore  intermixtis, 
tumore  et  claudicatione  perstantibus,  debili  ar¬ 
teriarum  pulsu,  concoctione  plurimum  laesa,  et 
gravi  nervosi  generis  irritatione  comitatae,  nul¬ 
lis  certis  signis  finitae,  et  valetudine  per  an¬ 
gusta  intervalla  dubia  et  infirma. 

ARTHRITIS  ABNORMIS. 

Cujus  vis  partis  praeter  articulos  et  maxime 
interioris  aflectio  morbosa  ;  torpor  scilicet,  vel 
spasmus,  vel  sanguine  distentio,  vel  demum  in¬ 
flammatio,  ut  plurimum  in  senioribus,  aliisque 
quibus  indoles  arthritica  viscerum  imbecillitati 
jungitur. 


ARTHRITIS  RETROCEDENS. 

Arthritis  vel  acuta  vel  chronica  subito  inter¬ 
rupta,  affectione  abnormi  protinus  subsecuta. 

ARTHRITIS  ABNORMIS  PRIMARIA. 

Aflectio  veluti  in  Arthritide  retrocedente 
morbosa,  sed  plerumque  minus  vehemens,  ne¬ 
que  Arthritide  regulari  neque  alia  evidente 
causa  statim  praegressa. 

ARTHRITIDIS  REGULARIS  HISTORIA. 

DE  SIGNIS  PRAENUNCIIS. 

Signa  praenuncia  indolem  arthriticam  aggra¬ 
vatam  exhibent,  et  jam  in  manifestum  paroxys¬ 
mum  transituram.  Constant  autem  ex  pluribus 
functionibus  haud  secus  ac  in  febre  ineunte 
languentibus,  cum  artuum  torpore,  cui  tandem 
succedunt  incitatio,  et  ad  quasdam  partes  dis¬ 
tributio  sanguinis  abnormis. 

Vires  concoctrices  praecipue  labefactantur, 
verique  simile  est  earum  instrumenta  congesto 
sanguine  turgere ;  deficit  cibi  appetitus ;  ae¬ 
stuans  ventriculus  flatus  et  acorem  eructat ; 
praecordia  vel  frigent  vel  dolent ;  alvus  ple¬ 
rumque  astricta  aliquando  fluit,  nec  raro  comi¬ 
tatur  aut  icterus,  aut  cholera,  aut  haemorrhois. 

Secernenda  interim  fere  omnia  vel  minuun¬ 
tur  vel  vitiantur.  Cutis  halitus  suppressus  pon¬ 
dus  corporis  auget,1  interdum  acidus  aut  foeti¬ 
dus,  annulos  metallicos  digitis  circumjectos, 
tanquam  vapor  sulphureus,  denigrat. 2  Dorsum 

et  brachia  pruriant.  Lachrymae  et  faucium 
humor,  acrimoniam  quandam  adepta,  subjectas 
partes  stimulant.  Urina  nunc  pallet  nunc  ru¬ 
bescit,  sales  phosphoricos,  per  morbi  intervalla 

« 

deficientes,  jam  debita  portione  recipit,3  et 
saepe  minutos  calculos,  arenulae  instar,  frige¬ 
facta  demittit. 

Nonnunquam  febricitat  aeger,  arteriae  citius 
et  languidius  moventur,  frigus  et  calor  vicis- 
sim  urgent,  cum  horrore  inter  somnum,  qui 
spasmis  etiam  et  imaginibus  perturbatur.  Ge¬ 
nus  insuper  nervosum  graviter  laborat,  inter¬ 
dum  capitis  dolor  aut  vertigo  adest,  hominem 
moveri  piget,  totumque  corpus  lassitudinem 
sentit.  Mens  anxia  et  irritabilis  morositatem 
insolitam  vel  summam  tristitiam  ostendit. 

Membra  interim  inferiora  frigore  torpent, 
cum  sensu  quodam  formicationis,  et  flatuum 
per  femorum  carnes  descendentium.4  Pedes 
inarescunt;  dolores  acuti  musculos  pererrant, 
cum  spasmis  frequentibus,  et  articulis  inter 
somnum  subsultu  resonantibus.5  Pars  mox  in¬ 
flammanda  debilitate  et  sensu  coarctationis 
afficitur.  Tophi,  si  qui  sint,  et  ulcera  exinde 
nata,  cum  punctione  dolent. 

Signa  jam  descripta  plures  dies,  imo  hebdo¬ 
madas,  perseverare  possunt,  nec  semper  ab  Ar¬ 
thritide  manifesta  excipiuntur.  Instante  vero 
accessione,  saepe  ex  virium  naturalium  renixu 
in  contraria  mutantur.  Dyspepsiae  et  torpori 
superveniunt  incitatio  et  alacritas,  appetitus 
cibi  acrior  fit,  neque  tamen  naturalis.6  Impe¬ 
tum  sanguinis  versus  partes  afficiendas  auctum 
demonstrant,  nunc  insolita  agilitas,7  nunc  tu¬ 
mor  et  facilis  defatigatio,  quibus  accedunt  in¬ 
flatae  venae,  et  pedum  clavi,  vel  glandulae  infra 
cutem  cum  dolore  turgentes.8 

>  r  » 

DE  ARTHRITIDE  ACUTA. 

Morbo  adhuc  recente,  interdum  nullis  signis 
praegressis,  nisi  fortasse  valetudine  nimium  se¬ 
cunda,  subito  detonat  paroxysmus.  Postea  vero 
signa  praenuncia  antecedere  solent,  et  ingra¬ 
vescente  malo  intenduntur. 

Inter  anni  tempora,  frigidae  et  humidae  tem¬ 
pestates  potissimum  Arthritidi  objiciuntur;  ideo- 
que  maxime  primum  Ver,  vel  medius  Februa¬ 
rius,  deinde  Autumnus,  postea  Hyems,  rarissime 
Aestas,  quanquam  nonnullis,  uti  Sauvagesio 
contigit,  calor  praecipue  nocet.9 

Sedes  morbi  generalior  in  articulis  colloca¬ 
tur,  quorum  vix  ullus  quidem  immunis  est  prae¬ 
ter  laryngis  juncturas,  uti  clarissimus  Mor¬ 
gagni  annotavit.10  Pedum  autem  articuli,  et 
praesertim  ex  Sennerti  sententia  sinistri,11 
omnium  frequentissimi  plectuntur,  dein  manus, 
genua,  cubiti,  novissime  humeri  et  coxae. 

Rariorem  et  abnormem  sedem  praebent  par¬ 
tes  fibratae  passim ;  surae  nimirum,  et  tendines 
Achillis  dicti,  deinde  pectoris  et  lumborum 
musculi,  postea  temporum  et  maxillarum,  cum 
acerbissimo  dentium  dolore,  qui  interdum  etiam 

effusione  tophacea  evulsi,  sponte  excidisse  me¬ 
morantur.12 

Morbum  summe  inveteratum  vertebrarum  et 
costarum  articulos,  nasi  et  aurium  cartilagines, 
labia,  et  ipsas  tandem  irides  attingere,  clari 
auctores  Aretaeus  et  Aetius  contenderunt.13 

Quod  ad  interiorem  sedem  attinet,  ignorari 
non  oportet  Arthritidem  omnes  fere  corporis 
texturas  occupare  posse,  magis  tamen  affectare 
fibratas ;  imprimis  ligamenta,  dein  tendines,  iis¬ 
que  annexas  thecas,  aponeuroses,  et  bursas 
mucosas.  Cutem  et  membranam  cavernosam 
secundario  loco  afficit,  postremo  periosteum, 
cartilagines,  et  ipsa  denique  ossa. 

Constat  ex  recensione  Scudamorii,  qui  hanc 
rem  laudabili  diligentia  indagavit,  primos  Ar¬ 
thritidis  insultus  plerumque  esse  simplices,  mi¬ 
nus  tamen  in  foeminis  quam  in  viris,  siquidem 
inter  100  exempla  vix  22  multiplicia  contin¬ 
gant.14  Quanta  vero  frequentia  singulae  partes 
corripiantur,  subjecta  Tabula,  ex  opere  ejus¬ 
dem  ingeniosi  auctoris  collecta,  luculenter  edo¬ 
cebit. 

TABULA 

obcxof  ■’ >  ) i }i  tiiifb  t 

FREQUENTIAE  SERIEM  OSTENDENS,  QUA  SINGULAE 
PARTES  PRIMA  ARTHRITIDIS  ACCESSIONE 
AFFICIUNTUR. 


Accessioni- 

Accessioni- 

■  .a  ■  — -  i - 

Accessioni- 

■ 

bus  simplici- 

bus  multipli- 

bus  univer- 

bus. 

cibus. 

sis. 

Fes  . . 

94 

75 

90 

Manus . . 

4 

8 

4 

Genu  . . . 

2 

0 

2 

Aliae  partes . 

0 

17 

4 

Summae . 

100 

100 

100 

Sola  hallux  . 

84 

33 

73 

Hallux  cum  aliis  partibus  .. 

0 

25 

6 

Aliae  partes  solae . 

16 

42 

21 

Summae  . 

100 

100 

1 

100 

Morbus  ut  plurimum  noctu  invadit,  tempore 
scilicet  inter  mediam  noctem  et  horam  tertiam 
matutinam.  Excitatur  aeger  dolore  singulari, 

saepissime  primum  hallucis  articulum  cum  ca¬ 
lore  et  rigiditate  occupante.  Dolor  initio  tole¬ 
rabilis  illum  quodammodo  refert  qui  ex  osse 
luxato  nascitur,  cum  sensu  quasi  aquae  tepidae 
membranis  affusae,  brevi  tamen  saeviens,  valido 
pulsu  et  ferventissimo  aestu  partem  excruciat. 
Dolorem  comitantur  pyrexia,  mentis  et  nervosi 
generis  irritatio,  concoctio  laesa,  alvus  astricta, 
et  urina  roseo  sedimento  aut  lateritio  turbida 
et  rufa. 

Signa  ad  quintam  vel  sextam  horam  assidue 
augentur,  dein  interdiu  quiescunt,  vespere  rur¬ 
sus  cum  rigore  exarsura,  quo  fit  ut  nox  summo 
cruciatu,  et  perpetua  sed  inutili  jactatione, 
transigatur.  Mane  tamen  redeunte  aeger  leva¬ 
mentum  accipit,  et  leni  madore  perfusus  optato 
perfruitur  somno. 

Incipiente  dolore  pars  parum  mutari  videtur, 
secundo  autem  die  manifeste  tumet,  venis  un¬ 
dique  turgentibus,  nitido  splendore,  et  rubore 
laete  coccineo  qui  postea  purpurascit. 

Talibus  constans  accessionibus  quotidianis, 
morbus  jam  recens  a  quinto  ad  decimum  usque 
diem,  malis  noctu  exacerbatis  interdiu  lenitis, 
perseverare  solet,  eo  plerumque  acutior  quo 

sedes  angustior  fuerit.  Tandem  vero  sedatur 
inflammatio ;  squamulae  ex  summa  cute  mo¬ 
lestissimo  pruritu  discedunt ;  pars  sensim  detu¬ 
mescit  ;  redeunt  cibi  appetitus,  et  mentis  tran¬ 
quillitas;  primis  diebus  nonnihil  claudicat  ae¬ 
ger,  cito  tamen  revalescit,  et  interdum  omnes 
corporis  et  mentis  facultates  in  melius  promo¬ 
veri  videntur. 

Arthritis  sibi  permissa  diuturnitate  viget,  et 
si  quis  alius  morbus,  vires  acquirit  eundo.  Ac¬ 
cessiones  provectiores  eo  tantum  a  recentiori- 
bus  discrepant,  quod  plures  partes  vehementius 
aggrediantur,  ut  saepe  ante  tertium  diem  nul¬ 
lam  remissionem  accipiant,  postea  vero  interdiu 
fere  quiescentes,  solum  noctu  saeviunt.  In¬ 
super  notandum  est,  omnem  graviorem  acces¬ 
sionem  ex  pluribus  minoribus,  vel  in  eadem 
parte,  vel  in  aliis,  constare ;  raro  tamen  diver¬ 
sas  sedes  simul,  sed  plerumque  successione  oc¬ 
cupare.  Saepe  fit  morbum  uno  loco  subito  se¬ 
datum,  ad  alium  paucissimis  horis  transvolare, 
aura  nonnulla  qualis  epilepticis  contingit  prae¬ 
gressa.15  Interdum  partes  consimiles  alternis 
corporis  lateribus  serie  ordinata  afficiuntur, 

quod  ita  fieri  probabile  est  ex  peculiari  talibus 
partibus  interposito  consensu. 


Descripto  jam  supra  communi  accessionis 
decursu,  superest  ut  de  singulis  ejus  signis 
quaedam  generalia  notentur. 

Primum  igitur  animadvertendum  est,  dolo¬ 
rem  arthriticum  omnino  sui  similem  esse,  et 
prae  aliis  intolerabilem,  maxime  partibus  inex¬ 
pertis.  Ex  aegrorum  testimonio,  sensu  quodam 
motus  intestini  stipari  videtur,  et  nunc  fortem 
ligamentorum  dilacerationem,  nunc  validam 
compressionem,  interdum  acrem  lancinationem 
exprimere,  haud  secus  ac  si  cuneis  articuli  vel 
aciculis  ardentibus  transfoderentur,  aut  ingenti 
ponderi  succumberent,  aut  canibus  denique 
voracibus  roderentur.16  Morbi  intus  adhuc 
latentis  dolor  acerbissimus  est,  motu  tamen  et 
tepore  aliquantulum  levatur,  nec  prementem 
manum  refugit;  verique  simile  est  ligamenta 
eum  et  periosteum  tunc  potissimum  occupare, 
unde  ab  Aretaeo  calvariae  suturas,17  a  Syden- 
hamio  pedis  vel  manus  ossicula,1^  accurate  de¬ 
signare  diceretur.  Ubi  autem  ad  summam  cu- 

tem  pervenerit  inflammatio,  ab  omni  cdlore  et 
agitatione  abhorret,  neque  stragulorum  pondus, 
neque  cubiculum  a  firmiore  ambulatione  con¬ 
cussum,  sustinere  valet.19 

Cuique  parti  Arthritide  correptae  fere  per¬ 
petuum  est  cum  sensu  vellicationis  incalescere. 
Calor  autem,  etsi  naturalem  interiorum  par¬ 
tium  temperiem  non  superat,  aegri  tanquam 
aestum  aquae  bullientis,  aut  liquefacti  plumbi 
percipere  solent;  imo  ex  corporibus  ferventi¬ 
bus  casu  illapsis  parum  augeri  affirmant ;  unde 
fortasse  Aretaeus  dixerit,  tales  partes  a  vul¬ 
nere  aut  ambustione  ita  non  dolore,  ut  etiam 
voluptate  afficerentur.20 

Quae  in  15  exemplis  de  hac  re  a  Scudamo- 
rio  diligenter  observata  sunt,  sequenti  Tabula 
exponuntur. 


Calor  partis 
sanae. 

Calor  partis 
inflammatae. 

Caloris  exces¬ 
sus. 

Maximus... 

94°.  50. 

97°.  0. 

23°. 

50. 

Minimus ... 

69°.  50. 

75°.  50. 

io. 

0. 

Medius . 

83°.  18. 

90°.  16. 

6°. 

98. 

...  . 

Accedente  tumore  dolor  sublevatur,  sensu 
coarctationis  imminuto,  auctis  interea,  praeser¬ 
tim  dependentis  membri,  gravitate  et  impoten¬ 
tia.  Ipse  tumor  ex  effuso  sero  constat,  cum 
rarius  in  Arthritide  fibrina  secernatur.  Disten¬ 
tae  venae,  et  pulsus  concitatus  arteriarum,  quae 
omni  accessioni  perpetua  sunt,  circuitum  san¬ 
guinis  affecta  parte  impeditum  manifeste  osten¬ 
dunt.  In  gravioribus  pili  etiam  et  ungues  nul¬ 
lum  accipere  incrementum  dicuntur.21  Vena 
Saphaena  major  nigro  sanguine  referta,  et  cum 
ramulis  arboris  instar  dispansa,  praecipue  tumet 
doletque.  In  plenioribus  et  laxis  sanguis  ali¬ 
quando  subter  cutem  profunditur,  qui  magis 
nigrescit,  et  tardius  dissipatur,  quam  si  ex  con¬ 
tusione  idem  proveniat. 22  Interdum  bursae 
mucosae,  vel  ad  cubitum,  vel  ad  poplitem,  vel 
juxta  musculos  glutaeos,  subito  et  summo  do¬ 
lore  turgent,  nec  facile  postea  detumescunt. 
Tendines  inflammati,  crassi  et  rigidi  evadunt, 
et  inter  se  quodammodo  conglomerantur. 

Praeter  spasmos,  sive  artuum,  sive  abdomi¬ 
nis  musculorum,  quos  Scudamorius  in  67  ex 
100  exemplis  accessioni  interfuisse  observavit, 
dolores  etiam  peracuti,  ictum  electricum  refe- 

rentes,  corpora  Arthriticorum  undique  excruci¬ 
are  solent,  et  tandem  glandulis  inguinis  vel  po¬ 
plitis  conglobatis  infixi,  nonnihil  tumoris  ibi 
excitant,  et  levissimo  motu  perinde  ac  spasmi 
intenduntur.23 

Signis  parti  propriis  jam  expositis,  ad  ea 
transeundum  est  quae  corpori  universo  contin¬ 
gunt.  De  his  imprimis  notatu  dignum  est, 
omnem  graviorem  paroxysmum  febre  ardente 
symptomatica,  pulsu  scilicet  pleno,  valido,  du¬ 
ro,  et  frequenti  stipari ;  interdum  autem  vel  ex 
frigore  collecto,  vel  ex  valetudine  nimium  lux¬ 
uriante,  primaria  febris  urget  :  Sanguis  incisa 
vena  detractus,  haud  secus  ac  pleuriticis  aut 
rheumaticis  observatur  vitiosus  ;  crassamentum 
plurimo  sero  natans  crusta  coriacea  valde  tena¬ 
ci  obducitur ;  particulae  rubrae  solito  rariores 
minus  inter  se  cohaerent,  praesertim  in  iis  qui 
diu  cum  acerbo  hoc  morbo  conflictati  fue¬ 
rint,24  quorum  etiam  sanguis  arenulas  topha¬ 
ceas  interdum  exhibuisse  memoratur;25  cui 
adjicere  licet,  si  Doctorem  Colbatch  audia¬ 
mus,  copiam  Ammoniae  tertia  parte  majorem 
ex  arthritico  quam  ex  sano  sanguine  distillari 
posse.26 

Nervosum  genus  admodum  concitatum  tes¬ 
tantur  sensus  vehementer  auctus,  tremores, 
spasmi,  et  totius  corporis  agitatio  et  angor, 
quae  nonnunquam  lucis  intolerantiam  inferunt, 
et  ipso  dolore  aegrius  sustinentur.  Neque 
profecto  ex  alia  quavis  inflammatione  animus 
aeque  perturbatur :  mens  prius  languida  et 
tristis,  insigniter  solicita  fit  et  irritabilis;  in¬ 
tellectus  interdum  acuitur,  nec  rectius  Ar¬ 
thritidis  quam  iracundiae  accessio  omnis,  teste 
Sydenhamio,  appellari  posset.27 

Maxime  interim  labefactantur  functiones  quae 
naturales  dicuntur :  lingua  sordida  crusta  obdu¬ 
citur,  sitis  et  cibi  fastidium  assidue  urgent,  ven¬ 
triculus  flatu  et  nausea  pressus  acorem  saepe 
ructat,  vel  majore  levamine  vomit ;  liquor  ta¬ 
men  effusus,  quantumcunque  interiores  partes 
irritet,  chemica  arte  exploratus  parum  acidi 
manifestat.28  Alvus  plerumque  tarda  est,  ali¬ 
quando  cum  haemorrhoide,  vel  foetida,  nigra, 
et  mucosa  tantum  demittit. 

Mutationes  denique  morbosae  quas  Urina 
subit,  humor  nimirum  excretus  peculiaris  et 
maximi  momenti,  notatu  dignissimae  sunt,. 

Urina  igitur,  membrana  vias  ejus  obtegente 
irritata,  interdum  aegre  et  cum  ardore  reddi¬ 
tur  :  densa,  olida,  obscure  rubra,  vix  tertiam 
potus  partem,  auctore  Sydenhamio,  adae¬ 
quat:29  adhuc  calida  pellucet,  frigefacta  sedi¬ 
mentum  deponit  iterum  calore’  dissolvendum : 
pondus  ejus  specificum  a  1025  ad  1040,  prout 
morbus  acutior  fuerit  augeri  Scudamorius  ob¬ 
servavit  j  cum  sanae  urinae  pondus  inter  1010 
et  1015  comprehendatur.  Ex  tali  ponderis 
augmento,  non  autem  ex  solo  sedimento  quod 
parum  ad  gravitatem  confert,  omnia  quae  urina 
soluta  habet  redundare  judicantur.30 

Urgente  inflammatione,  nec  inclinata  tan¬ 
tummodo  ut  quidam  voluere,  sed  statim  ab 
initio,  pulvis  roseus  vel  lateritius  descendere 
solet,  qui  Chemica  industria  indagatus,  ex  Ura- 
te  Sodae,  salibus  phosphoricis,  et  materia  ani¬ 
mali  colorante,  varia  ratione  intermixtis,  con¬ 
stare  videtur:  languore  autem  et  dyspepsia 
dominantibus,  ex  salibus  phosphoricis  solis  al¬ 
bidus  pulvis  et  Magnesiae  similis  nascitur,  vel 
interdum  alterne  cum  prioribus  dejicitur.  In 
urina  27  Arthriticorum  ex  100  Scudamorius 
albumen  detexit,  quod  rarius  tamen  cum  roseo 

pulvere  conjungi  a  Doctore  Wells  observatum 
est.31 

De  hisce  sedimentis  ultimo  loco  dicendum 
est,  illa  accessioni  Arthriticae  saepe  quidem, 
sed  neque  omni  neque  soli  intercedere,  et  ab 
arena  per  morbi  intervalla  potissimum  reddi¬ 
ta  muci  tantum  redundantia  discrepare,  unde 
chrystallorum  concretio  quae  in  sabulo  fit  pro¬ 
hibetur,  et  matula  insuper  lactea  crusta  obdu¬ 
citur.32 


Provectiores  accessiones,  nullo  certo  spatio 
astrictae,  modo  intra  dies  14  finiuntur,  modo 
menses  2  vel  3  perseverant :  animadvertendum 
autem  est,  omnem  longiorem  accessionem  ex 
pluribus  constare  minoribus,  quarum  singulae 
inter  5  et  14  dies  absolutae,  decedente  morbo 
sensim  minuuntur. 

Quod  ad  exitum  accessionis  scire  licet,  eam 
nonnunquam  critica  quadam  exinanitione  fini¬ 
ri,  vel  humoris  acerrimi  vomitu  rejecti,  vel  ma¬ 
teria  albida  in  urina  subsidente,  vel  alvi  fluxu, 
vel  salivae  profluvio,  vel  abscessu  glandulae, 
vel  ex  membro  denique  laborante  excretione 

tophacea.33  Rarissime  inflammatae  partes  aut 
suppurantur,  aut  cohaerescunt,  plerumque  au¬ 
tem  accessio  sponte,  et  quasi  propria  violentia 
extincta  resolvitur,  cum  pruritu  molestissimo, 
et  in  manibus  pedibusque  cuticula  in  squamu¬ 
las  abeunte.  Nonnullis  versus  finem  sudor  ex 
affecta  parte  erumpit  olidus  et  glutinosus,  tur¬ 
bidae  urinae  odorem  referens,  et  argentum  va¬ 
poris  instar  sulphurei  denigrans;34  neque  de¬ 
sunt  qui  credunt  materiam  tophaceam  hoc  mo¬ 
do  exhalare,  eandemque  in  gravissimis  accessi¬ 
onibus  cutem  pulvere  albido  inspergere,  unde 
manus  tabulae  impressa  notam  cretaceam  re¬ 
linquit.3^ 

Ex  omni  Arthritidis  incursu  artus  plurimum 
debilitantur,  ex  gravi  et  vetusto  nunquam  ab¬ 
solute  revalescunt;  corpus  interim  universum 
in  praesentia  quidem  melius  se  habet,  mentis 
facultates  redeunt,  et  quibusdam  etiam  acuun¬ 
tur,36  saepe  tamen  vires  tardius  restituuntur, 
et  raro  valetudo  diu  perstat  secunda. 

DE  ARTHRITIDIS  INTERVALLIS  ET 
PROGRESSU. 

Arthritis,  si  paucissima  excipiantur  exempla 
quibus  semel  tantum  incidisse  memoratur,  per¬ 
petuo  recurrere  solet.  Ad  accessionum  fre¬ 
quentiam  simul  et  severitatem  multum  interest, 
quanta  cuique  sit  ad  morbum  proclivitas,  aut 
ad  causas  remotas  opportunitas ;  mtiltum  etiam 
interest  quomodo  novissime  invaserit,  quo  enim 
acutior  fuerit,  eo  liberalius,  teste  Sydenhamio, 
erit  intervallum.37  Ignorari  autem  non  opor¬ 
tet,  secundam,  vel  etiam  tertiam  accessionem 
priori  subjungi  posse,  si  corpori  adhuc  oppor¬ 
tuno  causae  idoneae  illatae  fuerint,  quod  ex 
frigore  collecto,  animi  perturbatione,  vel  medi¬ 
camento  purgante  temere  adhibito,  nonnun- 
quam  se  observasse  expertus  Warner  profite¬ 
tur.38 

Post  acutam  articulorum  inflammationem 
corpus  aliquando  melius  se  habere  supra  pro¬ 
positum  est,  nec  desunt  exempla  quibus  Ar¬ 
thritis  ad  seram  usque  senectutem,  modico  sa¬ 
nitatis  detrimento  perseveraverit ;  multo  tamen 

saepius  evenit,  morbum  in  extremis  articulis 
incipientem,  paulatim  ad  grandiores,  et  ad  me¬ 
dium  denique  corpus  ascendere,  proclivitate 
perpetuo  ingravescente,  accessionibus  acerbius 
et  frequentius  urgentibus,  et  valetudine  tan¬ 
dem  fracta  et  conquassata. 

Arthritis  adhuc  regularis  omnibus  fere  par¬ 
tibus  eadem  est;  rubor  autem  et  tumor  ma¬ 
xime  in  cubito,  dorso  manus,  et  pedis  pol¬ 
lice  observantur,  pulsus  in  halluce,  et  im¬ 
potentia  ex  gravitate  in  convexo  pedis ;  tu¬ 
morem  talorum,  genuum,  et  carporum,  dis¬ 
tentae  thecae  et  bursae  mucosae  praecipue 
efficiunt,  iisdemque  partibus  rubor  vel  nullus 
est,  vel  modicus,  et  intertinctus.  In  humero 
vix  quicquid  praeter  naturam  conspicitur,  dolor 
autem  vehementer  cruciat,  et  veluti  in  calce 
diutius  perstat.  Arthritidem  femur  occupan¬ 
tem  sensum  exhibere  quasi  ingentis  ponderis 
appensi,  sine  dolore  tamen  notabili,  Sydenha- 
mius  confirmat  ;3  9  coxa  vero  affecta  viscerum 
vicinorum  functiones  impedit,  et  tandem  in 
Ischiadem  abit. 

Prima  Arthritidis  intervalla,  eo  longiora  quo 
junior  aeger,  ad  3,  vel  4,  vel  interdum  14  annos 

producuntur,  postea  sensim  contracta  plerum¬ 
que  annua  fiunt,  morbo  nonn unquam  ad  cer¬ 
tum  diem  reversuro,  quod  ex  egregia  vi  con¬ 
suetudinis  plurimum  pendere  videtur.  Inve¬ 
terascente  malo,  accessiones  bis  quotannis  ex¬ 
citantur,  donec  vix  ulla  denique  doloris  remis¬ 
sio  nisi  per  aestatem  percipitur.  Minime  vero 
praetereundum  est,  exempla  quaedam  clarissi¬ 
mo  Heberden  innotuisse,  quibus  Arthritis  post¬ 
quam  per  10,  aut  etiam  28  annos  quotannis  re¬ 
versa  fuerit,  per  8,  vel  etiam  30  annos,  sine 
quavis  noxa  manifesta,  conquieverit.40 

Neque  tamen  dissimulandum  est,  infelicem 
morbum  raro  penitus  sanari,  quin  saepius  ve¬ 
tustus  vel  abnormis  fieri  soleat,  praeter  vitia 
localia  quae  articulis  ipsis  contingunt. 


DE  ARTHRITIDE  CHRONICA. 

Arthritis  Chronica  plerumque  acutum  mor¬ 
bum  subsequitur,  interdum  primaria  est.  Prior 
quidem  aut  accessiones  provectiores  minore 
tantum  violentia  repraesentat,  aut  morbus  pene 
localis,  Rheumatismum  imitatur.  >  • 

Inflammationi  lentae  et  fugaci  multum  spas¬ 
mi  et  torporis  interseritur,  unde  pars  affecta 
saepe  glaciali  frigore  alget ;  dolor  lenior,  et 
Rheumatismi  instar  vagus,  noctu  fere  exacerba¬ 
tur  ;  tumor  pertinax  et  diffusus  molesto  sensu 
gravitatis  et  distentionis  opprimit,  et  nonnun- 
quam  effusione  tophacea  augetur ;  rubor  vel 
nullus  est,  vel  modicus,  et  purpureus;  venae 
proximae  dilatantur ;  extenuatis  musculis,  ar¬ 
tus  debiles  perstant;  thecae  et  bursae  mucosae 
saepissime  plectuntur,  et  ad  talos  carposque, 
tendines  inter  se  quodammodo  conglomeran¬ 
tur  ;  dolores  peracuti  varios  nervos  torquent, 
et  spasmi  ex  oscitatione,  vel  irrepente  somno 
concitati,  ictum  quasi  clavae  convexum  pedis 
confringentis  tanto  cruciatu  exprimunt,  ut  si 
vel  tantisper  durarent,  omnem  humanam  pati¬ 
entiam,  judice  Sydenhamio,  devincerent.41 

Signa  interim  concoctionis  laesae,  veluti  in 
Arthritide  Atonica,  vehementer  urgent :  ven¬ 
triculus  flatu  et  acore  aestuans,  interdum  tan- 
quam  ex  gelu  inalgescit;  cibi  appetitus  ali¬ 
quando  acrior,  plerumque  deficit;  alvus  fere 
pigra,  nonnunquam  fluit;  venae  circa  anum 
saepq^Iolent,  vel  sanguinem  effundunt ;  Urina 

sub  languore  abundat,  et  veluti  in  Diabete 
Aquosa, plurimum  muci  mane  demittit;  corpore 
autem  concitato  parca  iit  et  crassa,  cum  sedi¬ 
mento  roseo  vel  lateritio.  His  accedunt  gravis 
lassitudo  et  debilitas,  dorsi  et  aliarum  partium 
vespere  pruritus,  saepe  lenta  tussis,  nonnun- 
quam  palpitatio,  somnus  spasmis  et  imaginibus 
perturbatus,  mens  tristis  et  irritabilis. 


Arthritis  Chronica  Primaria  rarior  mor¬ 
bus,  et  in  majorem  varietatem  diductus,  eos 
potissimum  exercet  quibus  cum  proclivitate 
infirmitas  jungitur,  ideoque  seniores  homines, 
imbecillos,  et  praesertim  mulieres.  Arthritidi 
Abnormi  aliquatenus  affinis,  halluci  parcit,  ma¬ 
nus  vero,  talos,  et  convexa  pedum,  modo  parum 
Acutae  simili,  subito  invadit ;  raro  tophos  gig¬ 
nit,  sed  intima  potius  ossa  et  cartilagines  carie 
et  exulceratione  infestat ;  plurima  functionum 
laesione,  praecipue  nervosi  generis,  stipatur,  et 
saepe  ad  interiores  partes  periculose  converti¬ 
tur.42 

Hinc  fortasse  referendus  est  ille  morbus,  qui 
a  descriptore  Haygarth,  Articulorum  Nodo¬ 
sitas  nuncupatur,  et  vetularum  digitos  insigni 
duritie,  tumore,  et  rigiditate  deformat,  dolore 
interim  leni  sed  assiduo,  nonnunquam  cum 
Asthmate  aut  ventriculi  tormento  alternis  vici¬ 
bus  urgente.43 

Huc  etiam  pertinere  videtur  species  illa  quae 
vulgo  Arthritis  Muta  nominatur,  mulieribus 
etiam  familiarior,  et  interdum  quidem  pubes¬ 
centibus  arthriticae  stirpis  molesta :  raro  pedes, 
quin  potius  genua,  aut  brachiorum  juncturas 
magno  tumore  et  debilitate  occupat,  dolore 
tamen  tolerabili ;  diu  articulis  haeret,  sed  ven¬ 
triculo  imbecillo  nectitur,  et  viscerum  morbis 
aliquando  sociatur.44 


Chronicae  Arthritidis  curriculum,  sive  spa¬ 
tium  quo  absolvitur,  valde  incertum  est :  sibi 
permissa,  aestate  tantum  quiescit ;  post  plures 
annos  interdum  per  se  conficit,  frequentius  au¬ 
tem  quam  acuta  species  in  abnormem  desinit,  et 
articulos  magis  obrutos  et  impeditos  relinquit. 

DE  TOPHIS,  ALIISQUE  ARTUUM  VITIIS, 
ARTHRITIDE  ORIUNDIS. 

Ex  Arthritide  inveterascente,  affectae  partes 
vel  per  se  deformatae,  vel  tophacea  insuper 
materia  obstructae,  tumidae,  debiles,  et  rigidae 
perstant :  varices  haud  raro  in  cruribus  oriun¬ 
tur,  et  nonnunquam  sanguinem  sub  cute  fun¬ 
dunt,  aut  ulcera  gignunt;  musculi  marcent, 
tendines  saepe  concrescunt,  et  flexores  con¬ 
tracti  manent ;  fasciae  quibus  carnes  contegun¬ 
tur,  interdum  crassae  et  cuti  adhaerentes,  in¬ 
signem  duritiem  et  rigorem  contrahunt  ;45  the¬ 
cae  et  bursae  mucosae,  ex  humore  interiori 
redundante  et  corrupto,  admodum  tument,  vel 
nodis  exasperantur ;  ligamenta  crassa,  invalida, 
contracta,  facile  dolent,  et  manum  comprimen¬ 
tem  refugiunt;  articuli  aut  aegre  et  cum  cre¬ 
pitu  moventur,  aut  omnino  moveri  nequeunt. 

Arthritici,  quia  dubii  pedes  subito  quasi 
luxati  labare  solent,  tarde  et  male  incedunt, 
passibus  exiguis,  et  summa  circumspectione  usi : 
impotentia,  tanquam  ex  nervorum  resolutione, 
manibus  potissimum  contingit;  digiti  immobiles 

et  varie  distorti,  fasciculum  radicum  Pastinacae 
referunt;46  ultimo  tandem  morbi  gradu  ossicu¬ 
lorum  capita  extuberant,  vel  ipsa  interdum  ab¬ 
sumuntur.47 


Tophacei  humoris  effusio  Podagrae  quidem 
propria,  minime  tamen  perpetua  est,  cum  ex 
100  Arthriticis,  13  tantum  tophis  laborantes- 
Scudamorius  observaverit,  et  eosdem  multis 
defuisse  affirmet,  qui  totum  vitae  decursum 
acriter  cum  morbo  conflictati  fuerint.48 

Quod  ad  sedem  attinet,  in  omni  fere  corporis 
parte  haec  materia  deprehensa  est:  inter  hu¬ 
mores,  in  sanguine,  saliva,  stercore,  urina,  su¬ 
dore;49  inter  solidas  texturas,  in  membrana 
cavernosa,  ideoque  in  omnibus  partibus  illam 
comprehensis ;  maxime  autem  manuum  et  pe¬ 
dum  articulos,  ab  intima  tunica  ad  summam 
usque  cuticulam,  frequentat ;  interdum  ductus 
excernentes  obstruit,  aurium  nimirum  forami¬ 
na,  fistulam  urinae,  vel  oras  palpebrarum,  in¬ 
terdum  ex  pulmonibus  tussi  ejicitur,  aut  cre¬ 
moris  instar  per  multa  orificia  in  cutem  pro¬ 
rumpit:50  sunt  etiam  qui  affirmant  extrema 

ossicula  nonnunquam  tophos  sensim  fieri,  aut 
eandem  materiam  cariosa  effundere:51  nulli 
morbi  formae,  nulli  stadio  propria,  aliquando 
per  intervalla,  aut  in  partes  etiam  inexpertas 
depluit,  quin  et  arthriticae  stirpis  mulier  a  claro 
medico  Sutton  memoratur,  cui  digiti,  sine 
quovis  alio  Podagrae  indicio,  tophis  extubera¬ 
rent  :52  calor  interim  et  vis  externa  ad  eosdem 
excitandos  plurimum  valent,  et  acor  ventriculi 
cum  imbecillitate  fere  comitatur. 

Horum  autem  generatio  talis  est:  infunditur 
spatiis  internis  humor  lacteus,  tenuis,  qui  initio 
fluctuat,  dein  aquosa  parte  resumpta  mollis  et 
argillaceus  fit,  denique  indurescit,  nec  postea 
facile  resorbetur ;  diuturna  tamen  et  iterata 
actione  opus  est,  quo  grandiores  massae  accu¬ 
mulentur.  Humor  effusus  multum  muci  con¬ 
tinet,  sed  neque  fibrina  commiscetur,  neque 
tunica,  qualis  abscessum  vulgarem  cingit,  in¬ 
cluditur  :  Arefactus  plerumque  albissimus  fit 
et  friabilis,  varia  mole,  ab  ovi  gallinacei  magni¬ 
tudine  ad  minimam  usque  particulam  :55  Mi- 
croscopii  subjectus  arenulas  exhibet  inaequales, 
ex  fibris  quibusdam  oblongis,  pellucidis,  utra- 
que  fine  acutis  compactas:54  Chemica  arte  in- 

dagatum,  ex  Super-Urate  Sodae,  et  materia  ut 
videtur  animali  constare,  solertissimus  Wol- 
laston  primus  demonstravit:  Acido  Urico  sin¬ 
cero  paulo  facilius  liquida  Soda  vel  Potassa 
dissolvitur ;  solvitur  etiam,  sed  parcissime, 
Aqua  fervente,  unde  Acido  Muriatico  maxime 
dejicitur,  neque  alii  Acido  praeter  Nitricum 
cedit.55 

Tophi,  alias  innocui,  aliquando  mole  et  com¬ 
pressione  vehementer  cruciant,  interdum,  sed 
rarius,  per  cutem  sine  dolore  excrescunt :  ex¬ 
tra  articulos  secreti  motum  impediunt,  intrin¬ 
secus  ulcera  et  deformitatem  gignunt,  unde 
digiti  luxati  nonnunquam  transverse  inter  se 
implicantur :  sub  accessione  inflammati  tam 
insigniter  dolent  tumentque,  ut  gangraena  in 
propinquo  videretur ;  tandem  autem,  tegumen¬ 
tis  disruptis,  tophacea  materia  effunditur,  sed 
per  membranam  cavernosam  late  dispersa,  ini¬ 
tio  sero  postea  pure  mixta,  tardissime  excludi¬ 
tur,  ita  tamen  innoxia,  ut  articulos  patefactos, 
partes  admodum  sane  irritabiles,  plures  annos 
citra  inflammationem  occupare  soleat,  et  peni¬ 
tus  expulsa,  ulcera  facillime  sananda  relin¬ 
quat.56 

DE  VESTIGIIS  ARTHRITIDIS  CADAVERE 
SECTO  CONSPICIENDIS. 

/ .  •  i  t  f  •  • 

Absoluta  tandem  Podagrae  Regularis  Histo- 
ria,  quantum  ad  vivos  pertinet,  superest  ut  illa 
quoque  quae  in  mortuis  reperta  sunt  breviter 
exponantur.  Deprehenditur  igitur  materia  to¬ 
phacea  inter  fibras  musculorum,  in  thecis  ten¬ 
dinum,  intra  tendines  ipsos,  per  singulas  arti¬ 
culorum  partes,  quae  interdum  etiam  inflam¬ 
matae  et  solito  crassiores  conspiciuntur,  et  in 
omnibus  denique  corporis  texturis,  ut  supra 
dictum  est,  quas  membrana  cavernosa  ingredi¬ 
tur.57  Quibusdam  articulis  tunica  sola  interior 
vitiatur,  alii  extrinsecus  tantum  obruti  quasi 
caemento  incrustantur:58  quibus  motus  diu 
cessaverit  musculi  marcescunt,  tendines  con¬ 
tracti  rigent,  et  tandem  pene  consumuntur.59 
Veterum  Podagricorum  membra,  praecipue 
carnes,  ductibus  oblongis  angustis  tanquam 
tineis  exesa  perforari,  auctor  fere  unicus  est 
Felix  Platerus.60 

Periosteum,  cartilagines,  ossa,  raro  nisi  ex 
Arthritide  Chronica  primaria,  aut  solis  articulis 

inveterata,  implicari  solent :  In  juvene  tamen, 
post  primam  gravemque  Podagrae  accessionem 
Apoplexia  extincto,  cartilagines  femoris  inferi¬ 
ores  leniter  striatas  clarus  Wenzel  observavit  :6 1 
Ex  testimonio  ejusdem  auctoris,  et  eruditorum 
virorum  Pinel  et  Brodie  colligere  licet,  carti¬ 
laginem  principio  rimosam,  rubicundam,  et 
molliter  spongiosam  evadere,  posteaque  cum 
tunica  interiori  resorptam  evanescere :  humor 
articuli  vitiosus  cremorem  refert ;  extrema  ossa 
inde  nudata  mollescunt,  inflammatione  exaspe¬ 
rantur,  deformiter  extuberant,  tandemque  vel 
inter  se  concrescunt,  vel  materia  tophacea  ob¬ 
ducuntur,  vel  faciem  tanquam  ex  attritu  stria¬ 
tam,  vitreo  splendore  nitentem,  et  plurimis 
etiam  tuberculis  et  foraminibus  instructam,  os¬ 
tendunt  :  ultimo  morbi  gradu  cariosa  fiunt,  re- 
sorpta  tabescunt,  et  interdum  sed  rarius  absu¬ 
muntur.62 

DE  ARTHRITIDE  ALIIS  MORBIS 
CONJUNCTA. 


Arthritis,  ardentibus  morbis  dominantibus, 
praeter  modum  saevire  dicitur,  febribus  etiam 
intermittentibus  haud  infrequenter  succrescere, 
et  biliosis  conjuncta  nonnunquam  quasi  publice 
grassari,  ita  tamen  ut  Podagram  febris  per¬ 
peram  curata  excitet,  recte  vero  tollat.63  Si 
frigus  morbum  attulerit.  Rheumatismus  ali¬ 
quando  sociatur,  gravior  exinde  et  immobilior 
evasurus:  caeterae  fere  inflammationes,  Ar¬ 
thritide  superveniente,  supprimuntur,  nonnullae 
autem,  et  praesertim  Pneumonia,  ad  mortem 
usque  comitari  possunt.  Denique  notandum 
est,  huc  enim  res  redire  videtur,  Arthritidem 
Chronicam  si  laxo  et  spongioso  corpori  accide¬ 
rit,  a  quibusdam  auctoribus  Scorbuticam,  quod 
si  Lue  Venerea  prius  occupato.  Syphiliticam 
nuncupari. 

DE  DIAGNOSI 


Arthritis  et  Rheumatismus,  morbi  maxime 
inter  se  affines,  aliquando  ad  se  invicem  pro¬ 
pius  accedentes,  accurate  dignosci  nequeunt  \ 


cum  tamen  medendi  ratio  similis  sit,  distincti 


onis  subtilitas,  uti  magis  difficilis,  ita  minus  ne¬ 
cessaria  est.  Notae  caeteroquin  quibus  optime 
discernuntur  hujusmodi  sunt.  Rheumatismus 
juniores  aggreditur,  minore  corporum  quoad 
habitum  et  constitutionem  discrimine  \  latio¬ 
rem  sedem  occupat,  musculos  scilicet  et  arti¬ 
culos  passim,  praesertim  grandiores,  manuum 
et  pedum  contra  juncturis  minus  familiaris, 
neque  uni  tantum  sedi  eodem  tempore  infixus, 
neque  tophos,  qui  Podagrae  equidem  proprii 
sunt,  editurus.  Arthritidis  causae  intus  fer¬ 
vescentes  occulte  morbum  moliuntur :  Rheu¬ 
matismus  vero,  causa  manifesta  et  fugaci,  fri¬ 
gore  nimirum  cum  humore,  plerumque  ortus, 
raro  signa  praenuncia  exhibet,  nec  per  certa 
intervalla  Arthritidis  instar  fatigat,  sed  semel 

fugatus  saepe  nunquam  postea  revertitur. — 
Rheumatismus  acutus  febrem  graviorem  osten¬ 
dit,  concoctionem  minus  laesam,  parum  tumo¬ 
ris  aut  ruboris,  dolorem  interim  motu  potissi¬ 
mum  exacerbatum,  nec  subito  et  quasi  crisi 
quadam  finitur.  Rheumatismus  vetustate  fixior 
evadit,  Podagra  mobilior ;  rarius  quam  Arthri¬ 
tis  ad  viscera  transfertur,  cordi  praecipue  et 
cerebro  infestus,  cum  illi  contra  ventriculus  et 
pulmo  maxime  objiciantur,64 

DE  ARTHRITIDIS  CAUSIS, 


Omnem  Arthritidem  ex  vitiosa  quadam  cor¬ 
poris  constitutione  oriri,  supra  propositum  est. 
Proclivitas  autem  duplex  est,  generalis  scilicet, 
sive  opportunitas  mera,  quae  utcunque  neces¬ 
saria,  nihil  tamen  valet  nisi  aliis  causis  concur¬ 
rentibus;  et  specialis,  quae  manifestum  mor¬ 
bum  etiam  per  se  efficere  potest.  Utraque  saepe 
a  parentibus  deducitur,  saepius  tamen  aliunde 
ex  Scudamorii  judicio,  ratione  51  ad  49,  simul- 
que  gravior.65  Podagra  haereditaria  potissi¬ 
mum  a  patre  derivatur,  et  omnino  a  masculis 
avis  frequentius  quam  foeminis,  ratione  76  ad 
24.66  Ex  plurimis  germanis  pauci  plerumque 
afficiuntur,  maxime  qui  forma  quoque  parentes 
referunt,  interdum  sed  rarius  solae  puellae.67 
Multum  nimirum  ad  morbum  constituendum 
valent,  et  corporis  habitus,  et  temperamenta, 
et  vitae  genus,  unde  in  eadem  familia  alios 
alias  Arthritis  affligere  solet,  masculis  scilicet 
et  robustis  acuta,  foeminis  et  imbecillis  abnor- 

mis,  modo  ventriculi  solum  aut  renum  infirmi¬ 
tatem  repraesentat,  modo  articulos  tantum  vel 
nodosos  vel  tophaceos  ostendit.68  Notatu  etiam 
dignum  est,  Podagram  haereditariam  citius 
nonnunquam  prolem  quam  ipsos  parentes  ado¬ 
riri,  pluraque  interdum  secula  quiescere,  seris 
tandem  nepotibus  resurrecturam.69 


DE  INDOLE  ARTHRITICA. 

Indoles  Arthritica,  si  de  re  tam  abdita  tam* 
que  obscura  conjectare  licet,  affectione  quadam 
nervosi  generis  peculiariter  morbosa  contineri 
videtur,  nervis  abdominis  primum,  interdum 
solum  occupante,  unde  concoctio  laesa,  et  vis¬ 
cera  sanguine  turgida ;  plerumque  autem  aliis 
nervis  diffusa,  et  ex  singulari  intercedente  con¬ 
sensu,  iis  potissimum  qui  extremis  articulis  dis¬ 
tribuuntur,  unde  partium  adeo  visceribus  dis¬ 
tantium,  vel  torpor,  vel  spasmus,  vel  inflamma¬ 
tio  ;  inflammatione  vero  ex  debilitate  deficiente, 
caetera  dominantur. 

Proclivitatem  ipsis  artubus  insitam  satis  for¬ 
tasse  demonstrant,  acutus  morbus  modica  vi 

externa  nonnunquam  vehementer  excitatus,  et 
chronicus  Rheumatismi  instar  soli  parti  infes¬ 
tus.  Constitutio  Arthritica  ab  omnibus  quas 
edit  affectibus,  praesertim  si  inveteraverint,  imo 
ab  ipsa  tandem  inflammatione,  cujus  violentia 
aliquamdiu  sane  imminuta  videretur,  sensim 
confirmatur  et  augetur,  quo  minus  mirandum 
est.  Podagram  ita  non  per  se  sanari,  ut  perpetuo 
etiam  increscat,  viresque  acquirat  eundo. 

Missis  tamen  latentium  rerum  conjecturis, 
de  signis  quibus  proclivitas  extus  cognoscitur, 
certius  aliquantum  et  facilius  pronunciare  licet. 

•  ...  fii  -  f 

Arthritis  igitur  masculos  praecipue  inter  20m 
et  50m  annum,  vel  strictius  inter  2 5m  et  40ra, 
adoritur,70  junioribus  infrequens,  ante  puberta¬ 
tem  rarissima,  quanquam  a  clarissimo  Mor¬ 
gagni,  aliisque  fide  dignis  auctoribus,  nonnun¬ 
quam  etiam  apud  infantes  observata  fuerit,71 
quorum  nempe  patres  ex  Sydenhamii  sententia 
hoc  morbo  tenerentur,  cum  iis  procreandis 
operam  darent.72  Saepius  provectiores  invadit 
acquisita  Podagra  quam  haereditaria,  ita  tamen 
ut  vix  cuiquam  post  60ra  annum  a  Scudamorio 
exoriri  visa  sit.73 

Arthriticis  plerumque  temperamentum  quasi 

medium  contingit,  neque  penitus  sanguineum, 
neque  melancholicum ;  habitus  corporis  crassus 
et  luxurians,  amplis  venis,  et  pectore  rotundo ; 
compago  laxa  et  spongiosa;  nervosum  genus 
irritabile ;  ingeniosi  praeterea  observantur  et 
solertes,  in  omnes  animi  affectus  proni,  Veneri 
indulgentes  simulque  foecundi.  Adhuc  juvenes 
valetudine  satis  prospera  fruuntur,  sanguinis 
tamen  profluviis,  et  interdum  Cholerae,  vel  regio 
morbo,  obnoxii.  Cibi  fere  appetentiores  sunt, 
ventriculus  imbecillus  acore  vexatur,  sudores 
saepe  acres  effluunt,  et  urina  modo  muco,  modo 
sabulo  turbatur.74 

Rarius  nisi  tali  indole  praeditae,  aut  foeminae 
aut  eunuchi  infestantur.  Arthriticae  menor¬ 
rhagiae  et  hystericis  affectionibus  opportunae 
sunt;  debilioribus  serius  quam  in  viris,  post 
menstrua  nimirum  finita,  morbus  incipere  solet, 
plerumque  autem  vel  chronicus  vel  abnormis.7" 

DE  CAUSIS  PRAEDISPONENTIBUS. 

Proclivitas  in  Arthritidem  generalis  causis 
remotioribus  intenditur,  iisque  conjuncta  ac¬ 
cessiones  gignit,  sed  neque  causae  concurren¬ 
tes  sine  opportunitate,  neque  haec  sine  illis, 
quicquid  efficere  valent,  unde  vero  ipsa  prove¬ 
niat  prorsus  ignoratur.  Viribus  vigentibus, 
liemotae  Causae  vel  maximae  vel  plurimae  pa¬ 
rum  et  tarde  agunt;  proclivitate  ingravescente, 
vel  minimae  quidem  et  quasi  nullae  sufficiunt. 

Opportunitatem  intrinsecus  augent,  praeter 
sexus,  et  aetatis,  et  constitutionum  discrimina 
quae  supra  proposita  sunt,  habitus  corporis 
quoquomodo  plenior,  et  inflammationi  idoneus, 
distributio  sanguinis,  praesertim  ad  concoctio¬ 
nis  instrumenta,  inaequalis,  unde  Dyspepsia,  et 
molesta  acoris,  vel  interdum  bilis,  in  canali  ali- 
menti  profusio,  genus  denique  nervosum  tur¬ 
bidum  et  irritabile,  quod  Arthritide  ineunte  et 
acuta  corpori  etiam  robusto  contingere  potest, 
tandem  vero  debili  et  mobili  sociatur. 

Talibus  conditionibus  interpositis.  Causae 
demum  externae  infelicem  morbum  occulte  et 

pedetentim  machinantur,  quae  omnes  in  malo 
vitae  genere  comprehendi  possunt :  cibi  nempe 
lauti  et  opipari  liberaliter  ingesti ;  liquores  fer¬ 
mentati,  praesertim  vinum,  aliaque  acida  et 
acescentia  praeter  modum  ingurgitata;  vita 
segnis  et  desidiosa ;  somni,  studii,  laboris,  pro¬ 
tinus  a  cibo  consuetudo;  excernenda  diminuta, 
alvus  imprimis  astricta,  et  cutis  halitus  ex  caelo 
frigido,  humido,  variabili,  impeditus;  Venus 
immodice  vel  praemature  culta;  mens  nimiis 
negotiis,  voluptatibus,  meditationibus,  fracta  et 
exasperata,  maxime  si  accesserint  nocturnae 
vigiliae,  et  tristes  animi  affectus. 

Arthritidem  Chronicam  et  Abnormem  pecu¬ 
liariter  promovent,  corpus  totum,  et  praesertim 
concoctionis  instrumenta,  mobilia  et  infirma, 
idque  sive  a  parentibus  deductum,  sive  aliunde 
genitum ;  aetate  nimirum  labente,  partu  apud 
mulieres  frequentiori,  vel  menstruis  finitis,  as¬ 
siduo  ex  adversis  rebus  moerore,  commoratione 
in  locis  frigidis  et  humidis,  praecipue  vero  ex 
ipso  morbo  regulari  inveterascente,  et  antiquas 
sedes  jam  debilitatas  languidius  occupante. 

Inter  causas  autem  quae  proclivitatem  au¬ 
gent,  liquores  fermentati  epoti,  quippe  qui  si- 

mul  corpus  implent,  concoctionem  laedunt,  et 
nervosum  genus  vehementer  stimulant,  omnium 
Auctorum  consensu  validissimi  aestimantur, 
neque  adeo  tamen  summa  et  effraenata  intem¬ 
perantia,  quae  alios  potius  morbos  aut  mortem 
praematuram  minitatur,  quam  eadem  quasi  me¬ 
diocris  et  diuturna. 76  Inter  liquores  minus 
infestant  vina,  tanquam  Xeranum  et  Mader- 
ense,  mollia  et  generosa ;  pessima  sunt  Poma- 
ceum,  et  acidula  vina,  qualia  fere  Gallica  et 
Rhenana  extant,  praesertim  Burdigalense  et 
Campanum,  quae  interdum  accessionem  dere¬ 
pente  excitant  $  Cerevisia  vino  aliquanto  tutior, 
nocet  tamen  pro  ratione  acoris ;  Spiritus  autem 
stillatitius  Dyspepsiam  potius  et  viscera  ob¬ 
structa  quam  Arthritidem  gignere  solet.  Haud 
ignobilis  medicus  Joannes  Floyer  observavit, 
eos  potatores  qui  abjecto  vino  ad  cerevisiam 
sese  contulerint,  omnes  fere  hydropicos  fieri ; 
qui  vero  a  cerevisia  ad  vinum  transierint,  in 
Calculum,  Podagram,  aut  regium  morbum  in¬ 
cidere.77 

Caeferae  Causae  per  se  quidem  parum  effi¬ 
caces,  intemperantia  conjuncta  plurimum  va¬ 
lent.  Res  autem  illis  contrariae,  labor  prae- 

sertim  ad  sudorem  protractus,  proclivitatem 
pari  ratione  extenuant,  ita  tamen  ut  semel  pro¬ 
ducta,  saepe  suis  viribus  perseverare  potest. 

Causas  supra  recensitas  optime  confirmant, 
frequentia  Arthritidis  apud  singula  hominum 
genera,  pro  opportunitatis  ratione,  diversa. 
Urbibus  nimirum  quam  rure  crebrior,  divites 
potissimum  et  primores  fatigat,  exercituum 
classiumque  duces,  rerum  publicarum  admini¬ 
stratores,  sacerdotes,  mercatores,  omnes  nempe 
qui  vitam  agunt  sedentariam,  luxuriosam,  stu¬ 
diis  et  curis  deditam.78  Qui  vero  minore  animi 
contentione,  corpus  autem  assidue  exercitantes, 
sobrie  et  frugaliter  vivunt,  pauperes  scilicet,  et 
quibus  laboris  necessitas  est,  illi  rarissime,  nisi 
interdum  ex  labe  haereditaria,  Arthritide  plec¬ 
tuntur.  Inter  3800  aegros  in  Valetudinarium 
acceptos,  ne  unum  quidem  Podagricum  egre¬ 
gius  medicus  Gilbertus  Blane  observavit,  et 
in  aliis  etiam  Nosocomiis  vix  5  inter  10,000 
observantur ;  Rheumaticorum  vero  ducenties 
tantum,  cum  ex  100  de  meliore  nota  infirmis, 
idem  ingeniosus  auctor  Podagricos  fere  4  nu¬ 
meraret,  totidemque  Rheumaticos.79  Nihil  ta¬ 
men  obstat  quin  ignobiliores  homines,  iisdem 

causis  quibus  splendidi  objecti,  iisdem  morbis 
laborarent,  cujus  exempla  esse  possunt,  lanii, 
caupones,  et  in  domis  opulentis  rhedarii,  jani¬ 
tores,  vinique  curatores,  haud  infrequenter  Ar¬ 
thritide  detenti.80 

Quod  ad  seriem  temporum  scire  licet,  Poda¬ 
gram  omnibus  aevis  contigisse,  magis  tamen 
luxuriosis,  ideoque  recentioribus  :  Primus  om¬ 
nium  ab  Historia  Podagricus  commemoratur, 
Asa  rex  Judaeorum,  seculo  ante  CHRISTUM 
circiter  nono,  ut  eruditus  Stukeley  notavit  :81 
Antiquis  Graecis  familiarem  testantur,  vetus¬ 
tissimi  auctoris  Hippocratis,  et  successorum 
ejus,  illustria  monumenta,  inter  quos  comicus 
ille  Lucianus,  sagax  Aretaeus,  et  praecipue 
Caelius  Aurelianus,  summae  in  describendo 
accurationis  laudem  meruere :  Peregrinam  in 
Italia,  quamvis  haud  optimo  judicio,  Caius 
Plinius  affirmavit,  et  frequentiorem  extitisse, 
non  modo  patrum  avorumque  memoria,  verum 
etiam  sua;82  A  Seneca  autem  et  Galeno  ita 
suo  aevo  ob  luxum  et  pravos  mores  increbuisse 
fertur,  ut  neque  eunuchis,  neque  foeminis,  ne¬ 
que  pueris,  amplius  sicut  antea,  pepercerit  :85 
Ex  aliis  antiquis  gentibus,  Scythae  ab  Hippo- 

crate,  Cares  et  Alexandrini  a  Caelio  Aure¬ 
liano,  Podagrae  opportuniores  notabantur.84, 

Recentioribus  temporibus,  Arthritidem  ex 
usu  Vini  liberaliore  publice  magis  grassatam 
esse,  in  Anglia  quidem  observavit  eximius  vir 
Gulielmus  Temple,  in  Batavia  clarissimus 
Van  Swieten  :85  Quantum  per  seculum  18ra 
apud  nostrates  increverit,  perspicue  docent 
Tabulae  mortuorum  Londinenses,  a  claro  me¬ 
dico  Heberden  secundo  citatae,  unde  patet 
inter  10,000  hominum  omnibus  modis  defunc¬ 
torum,  fere  12  inchoante  seculo  Arthritide 
periisse,  medio  19,  exeunte  vero  SI.86  Ex  re¬ 
gionibus  autem  praecipue  affectare  videtur  me¬ 
dias  Europae  partes,  et  exinde  profectas  Colo¬ 
nias,  vino  nimirum  aut  pomaceo  abundantes, 
et  ex  opulentia  luxuriosas,  magisque  si  acces¬ 
serit  coelum  humidum,  frigidulum,  inaequale. 
Arthritis  igitur  in  Gallia,  Germania,  et  prae¬ 
sertim  in  Britannia  morbus  notissimus,  in 
Damnonia,  Moravia,  et  ad  Rheni  Mosaeque 
ripas,  solo  quasi  naturalis  existimatur.87  In 
regionibus  praeter  modum  aut  calidis  aut  frigi¬ 
dis,  coelo  adversante  quiescit,  ita  tamen  ut  in 
India  Occidentali  potatores  haud  raro  exer* 


48 


TENTAMEN  MEDICUM 


ceat,88  et  Islandicis  piscatoribus,  quibus  cum 
vita  sedentaria  cibus  ex  carnibus  contingit,  et 
madentia  tractandi  necessitas,  manuum  junc¬ 
turas,  ex  testimonio  Doctoris  Von  Troil,  sae¬ 
pissime  infestet.09 

3£iidJiia2’/4Q 

tfwfad  xnttii  te 

DE  CAUSIS  EXCITANTIBUS. 

.  r  f/ivom  n  o£)£Uio  te 

Solam  Proclivitatem  aggravatam  accessiones 
edere  posse,  supra  memoratum  est.  Hanc  au¬ 
tem  vel  adjuvant,  vel  augent,  Causae  Praedis- 
ponentes  subito  et  acriter  applicatae,  quae  ex¬ 
inde  Causae  Excitantes  factae,  interposita  vel 
sanguinis  distributione  abnormi,  vel  concocti¬ 
one  laesa,  vel  nervoso  genere  cum  debilitate 
perturbato,  Arthritidem  vel  acutam,  vel  chro¬ 
nicam,  pro  opportunitatis  ratione,  accendunt. 

Inter  Causas  Excitantes  enumeranda  sunt 
omnia  quae  corpus  nimium  aut  stimulando,  aut 
implendo,  aut  defatigando,  male  afficiunt,  om- 
nesque  repentinae  vicissitudines,  quales  sunt  a 
victu  lauto  aut  vita  laboriosa  ad  inertiam  et 
abstinentiam,  aut  quae  his  contraria  sunt;90 
excernenda  vel  suppressa,  vel  praeter  modum 
profusa,  hinc  coelo  inclementi  aut  aequinoctiali, 

maxime  interequitandum,  collectum  frigus  ;9j 
crapula,  et  liquores  fermentati  epoti,  unde  Dys¬ 
pepsia,  et  acor,  vel  interdum  bilis  in  canali  ali¬ 
menti  scaturiens,  quem  quidem  effectum  Poma- 
ceum  praesertim,  et  vinum  Burdigalense,  aut 
Campanum,  celerrime  praestant:92  Dysenteriae 
et  Febres  biliosae  perperam  tractatae  Arthriti¬ 
dem  inducere  dicuntur,  supervenientes  autem 
et  rite  curatae  removere;93  Cathartica  etiam 
acriora,  velut  Aloe,  accessiones  inferre  et  re¬ 
novare  solent,  quod  partim  ita  fieri  probabile 
est,  ex  impetu  sanguinis  versus  articulos  infir¬ 
mos  concitato,  parique  fortasse  ratione  nocent 
balnea  ferventia,  vel  quibusdam  Arthriticis  ae¬ 
stivus  calor:941  assidua  praeterea  defatigatio, 
corpus  casu  quolibet  graviter  concussum,  con¬ 
cubitus  nimius,  unde  Podagram  per  coelibatum 
quiescentem  nuptiae  aliquando  statim  provoca¬ 
verint,95  mens  anxiis  curis  aut  lucubrationibus 
fessa  et  irritata,  praecipue  autem  vehementes 
animi  affectus,  qui  tamen  Arthritidem  jam 
praesentem  etiam  dispellere  valent.90 

Frigus  denique,  et  vis  omnigena  ipsis  artu¬ 
bus  illata,  cujusmodi  sunt  exercitatio  ambu¬ 
lando  aut  saltando  immodica,  pedes  calceis 

arctioribus  compressi,  vulnera,  distortiones,  os¬ 
sa  demum  fracta  aut  luxata,  morbum  affectis 
partibus  saepe  dirigunt,  certe  aggravant,  simul- 
que  tophos  promovent.97 


DE  PROGNOSI. 

Arthritis,  quamvis  ex  omnium  judicio  sanatu 
difficilis  habeatur,  neque  unquam  fortasse  insita 
proclivitas  penitus  eripitur,  per  totum  tamen 
decursum  Medicinae  auxilia  utiliter  accipit,  et 
idoneo  regimine  mature  et  constanter  obser¬ 
vato,  per  integram  vitam  feliciter  prohiberi 
potest. 

Prospera  indicia  praebent  aetas  firma,  vires 
validae,  morbus  recens,  causae  remotae  debiles, 
accessiones  simplices,  dolor  acutus,  et  angusto 
spatio  comprehensus,  functiones  praecipuae  aut 
parum  laesae,  aut  facile  ad  sanitatem  reducen¬ 
dae.  Inflammationem  resolutam  significant 
pruritus,  et  squamulae  ex  summa  cute  disce¬ 
dentes  ;  neque  melius  instauratae  valetudinis, 
ex  peritissimi  Parrii  judicio,  testimonium  est, 

quam  ubi  partes  nuper  vexatae,  casu  quolibet 
vespere  frigefactae,  cito  recalescant.98 

Quo  magis  haec  signa  invaluerint,  eo  brevior 
paroxysmus,  et  liberalius  intervallum ;  quae 
autem  his  contraria  sunt  gravem  morbum  de- 
nunciant:  aetas  nimirum  provectior,  corpus 
infirmum,  viscera  implicata,  malum  vitae  genus 
diutius  observatum,  articuli  tophis  occupati, 
accessiones  multiplices,  febre  inordinata,  et 
summa  nervosi  generis  irritatione  stipatae,  in¬ 
flammatio  aut  crebris  migrationibus  atrox,  aut 
languida,  et  quasi  ad  interiores  partes  transi¬ 
tura.  Sedimentum  urinae  evanescens  desinen¬ 
tem  morbum,  rediens  redivivum  ostendit.  Eo 
usque  invenitur,  hisce  etiam  nostris  tempori¬ 
bus  absoluta,  vetustissimi  auctoris  Hippocra¬ 
tis  sententia  affirmantis ;  44  Podagrici,  qui  aut 
“  seniores  sunt,  aut  articulos  tophaceos  habent, 
44  aut  alvo  tarda  aerumnosam  vitam  trahunt, 
44  omnes,  quantum  scio,  humana  quidem  arte 
64  sanari  nequeunt :  impiger  autem  et  laboriosus 
44  juvenis,  cui  tophi  nondum  increverint,  et  ab 
44  vus  facilis  vitae  instituto  respondeat,  is  certe 
44  prudentem  nactus  medicum  sanus  evadet.’’ 9 9 

Arthritis  apud  multos  affectio  salutaris  exis¬ 
timatur,  quamvis  omnino  eo  nomine  indigna, 
nisi  quod  corpus  adhuc  validum  gravioribus  vi¬ 
tiis  internis  quodammodo  vindicat,  quae  subito 
quidem  temeritas  excitare  potest,  quae  autem 
morbus  ipse,  continuo  incremento  et  virium 
dissolutione,  tandem  arcessere  solet.  Egregie 
a  sagaci  Heberden  animadversum  est,  duplo 
plures  esse  in  quibus  Podagra  aliis  malis  sine 
minimo  levamine  supervenit,  aut  nova  priori¬ 
bus  adjungit,  quam  quibus  prodesse  videtur,  et 
interdum  paroxysmos  per  3,  vel  etiam  30  an¬ 
nos,  sine  quavis  noxa  manifesta  quiescere,  qui 
antea  per  10,  vel  etiam  28,  quotannis  rediis- 
sent.100 


Raro  morbus  regularis  jugulat,  abnormis  pro 
partis  necessitate,  et  accessionis  violentia,  ple¬ 
rumque  periculosus,  saepe  lethalis  est.  50  inter 
1000  Arthriticos  perire  solitos  esse,  medicus 
supra  laudatus  Gilbertus  Blane  observavit, 
cum  ex  totidem  per  seculum  18m  Londini  om¬ 
nibus  modis  extinctis,  2  tantum  Arthritide  ab¬ 
sumptos,  Tabulae  Mortuorum,  a  Doctore  He¬ 
berden  secundo  citatae,  demonstrent.101  Qui 
juvenes  correpti  in  malo  vitae  genere  perseve- 

rant,  saepe  ante  50m  aetatis  annum  conficiun- 
tur,  morbumque  omnino  aevi  diuturnitati  ad¬ 
versum  testantur.  Pensiones  Annuae  in  pro¬ 
spectam  vitam  comparatae,  majori  pretio  Ar¬ 
thriticis  quam  caeteris  paribus  aliis  coemen¬ 
dae.102  2  * ; 

DE  ARTHRITIDE  REGULARI 
MEDENDA. 

Arthritidis  Curatio  duplex  est,  quae  scilicet 
aut  malum  supprimere  tantum,  aut  stirpitus 
evellere  molitur.  Harum  prior  ad  tempus  qui¬ 
dem  valens  et  jucunda  videatur,  plerumque 
tamen  serius  ocyus  damnosa  deprehenditur, 
quippe  cum  vigorem  corporis  non  proclivita¬ 
tem  demat,  Arthritis  exinde,  primo  frequen- 
tior,  denique  magis  abnormis  evadit,  valetudine 
conquassata,  et  externis  partibus  inflammatione 
languida,  perpetuo  tumore,  aut  nodosis  articulis 
impeditis.  Posterior  contra  tardius  agit,  sed 
constanter  adhibita,  vires  tandem  morbi  frangit, 
exitumque  secundum  reddit.  Ad  hoc  autem 
necessarium  est,  proclivitatem  Remotas  Cau¬ 
sas  evitando  diminuere,  praesentis  morbi  signa 
maxime  molesta  mitigare,  et  lentas  demum  re¬ 
liquias  discutere,  quae  omnia  vero  ita  tempe¬ 
randa  sunt,  ut  neque  paroxysmo  sibi  permisso 
corpus  opprimatur,  neque  temere  suppresso 
postea  opportunius  fiat. 


DE  ARTHRITIDE  REGULARI. 


DE  ARTHRITIDE  ACUTA  MEDENDA. 

Instantem  accessionem  violenter  avertunt 
fortis  animi  contentio,  et  quasi  renixus,  exerci¬ 
tatio  valida,  affecta  pars  post  longam  frictio¬ 
nem  in  calidam  muriam  demissa,  Vini  usus 
liberalior,  Cinchonae  cortex,  aut  per  se  aut 
cum  Opio,  largiter  assumptus.  Quin  et  Arthri¬ 
ticus  quidam  a  Clerico  commemoratur,  cui 
coena  sine  potu  ex  lialecibus  salsis  et  tostis, 
semper  feliciter  cessit.103 

Plurimae  Pes  et  multum  inter  se  diversae, 
quibus  tamen  commune  est  nervosum  genus 
vehementer  afficere,  ineuntem  paroxysmum 
subito  depellere  valent,  eoque  facilius,  quo  de¬ 
bili  mobilique  corpori  citius  et  maturius  acces¬ 
serint.  Illa  autem  vel  specialia  sunt,  vi  qua¬ 
dam  propria,  et  quasi  venenata  praedita,  vel 
communia  auxilia  solito  tantum  audacius  ad¬ 
hibita  :  Inter  priora  referenda  sunt,  Veratrum 
album,  Helleborus  niger,  Colchicum  autumna¬ 
le,  et  Veteribus  laudatus  Hermodactylus,  bul¬ 
bus  ut  creditur  Colchici  Chinensis,  Gratiola 
etiam  officinalis,  Scammonium,  Elaterium,  alia- 

que  his  similia,  quae  vario  artificio  praeparata 
et  composita,  vulgo  pro  Antidotis  venditantur. 
Haec  omnia  efficacia  satis  mirabili  pollentia, 
inconstanti  tamen  et  iteratione  minuenda,  al¬ 
vum  plerumque  acriter  dejiciunt,  astrictam 
postea  evasuram  :  interdum  occulte  agunt,  san¬ 
guinis  tantum  ut  videtur  distributione  mutata ; 
si  autem  vel  paululum  modum  excesserint,  gra¬ 
vissima  signa  inferre  solent,  effusam  alvi  prolu¬ 
viem,  ultimam  corporis  infirmitatem,  spasmos 
universos,  et  animae  denique  defectionem : 
Tutius  dantur  exigua  copia  coenatis.  Opio  vel 
Aromatis  mixtis,  et  balneo  subinde  interposi¬ 
to.104  Robustioribus  etiam,  et  quibus  vis  con¬ 
suetudinis  veluti  in  Febre  intermittente  magna 
est,  purgantia  fortiora.  Opio  interjecto,  et  sub* 
juncto  Cinchonae  cortice,  curationem  satis 
commodam  praestare  possunt.105 

Inter  ea  quae  morbum  extus  applicata  discu¬ 
tiunt,  primarium  locum  obtinent  caloris  et  fri¬ 
goris  extrema.  Moxa  nimirum,  sive  Artemi¬ 
siae  latifoliae  lanugo,  usitatissimum  apud  Ja- 
pones  ac  Sinenses  remedium,  vel  Linum  ex 
Hippocratis  consilio  articulis  inustum,  recen¬ 
tem  paroxysmum  celerrime  supprimit ;  sed  nisi 

coelo  fervido,  debitoque  regimine  adjutum,  ne¬ 
que  crebrae  Arthritidis  repetitioni,  neque  per¬ 
petuo  incremento  obstare  videtur.106  Parem 
fere  effectum  alia  quoque  stimulantia,  praebent, 
Alcohol  scilicet  calefactum,  Olea  volatilia, 
Camphora,  Urticae,  Vesicatoria,  et  scintillae 
Electricae.  Longa  etiam  exercitatio,  et  labo¬ 
rantis  membri  frictio  ad  sudorem  perducta,  vel 
nuper  celebrata  compressio,  cujus  tamen  non 
sine  superstitione  vestigia  apud  Caium  Pli¬ 
nium,  et  Alexandrum  Trallianum,  conspici¬ 
enda  sunt.107  Haec  autem  ineunti  tantum 
paroxysmo  conveniunt,  quod  si  inflammatio 
extrinsecus  flagret,  Opium  et  alia  anodyna 
plurimum  valent,  Astringentia  quoque,  velut 
Acetum,  Acidum  Sulphuricum  quadruplo  Oleo 
dilutum,  et  Aqua  aluminata,108  omnium  vero 
maxime  frigus. 

Hoc  auxilium,  calidis  praecipue  regionibus 
idoneum,  neque  antiquis  medicis  ignoratum, 
cum  ab  Hippocrate  gelida  aqua,  a  Plinio  Ul¬ 
va  Lactuca  madens  in  Podagram  commende¬ 
tur,109  haud  raro  sine  quavis  excretione,  aut 
noxa  statim  manifesta,  accessionem  derepente 
tollit :  saepe  tamen  post  brevem  torporem  in¬ 
ii 

fiammatio  gravior  redit,  aut  latius  diffunditur, 
interdum  Erysipelas  succrescit,  et  plerumque 
pro  corporis  opportunitate,  morbus  aut  fre- 
quentior  lit  regularis,  aut  periculose  ad  viscera 
transfertur.  Si  quando  experiendum  est,  quod 
nisi  robustis,  et  praeparatis,  et  quibus  arida 
cutis  assidue  ardeat,  fieri  non  licet,  praestat 
affectas  partes  identidem  irrigare,  quam  in  fri¬ 
gidarium  demittere,  et  si  forte  signa  adversa 
supervenerint,  curationem  cito  mutare.110 


Missis  vero  hujusmodi  suspectis  experimentis, 
ea  demum  ratio  medendi  quae  Arthritidem  radi- 
citus  evellere  conatur,  praeter  Causas  evitatas, 
de  quo  fusius  sub  Prophylaxi  dicendum  erit,  in 
eo  potissimum  Versatur,  ut  per  remedia  minime 
irritantia,  sed  singulorum  proprietatibus  et  jus¬ 
tae  accessionis  resolutioni  accommodata,  cor¬ 
poris  pariter  functionibus,  et  morbi  indiciis, 
temperamentum  quoddam  et  aequilibrium  com¬ 
parentur.  Sunt  autem  signa  quae  praeter  mo¬ 
dum  saeviendo  imprimis  levamentum  postulant, 
febris  aut  inflammatio  intensior,  dolor  intolera¬ 
bilis,  et  ventriculi  aut  nervosi  generis  affectio 
gravis. 

Ut  primum  notae  instantis  paroxysmi  appa¬ 
ruerint,  victus  strictior,  ex  cibo  simplici,  mo¬ 
dico,  concoctu  facili,  instituendus  est,  omnibus 
quae  acorem  gignant  sedulo  exclusis.  Acutis¬ 
simis  accesionibus  sorbitio  tantum  concedatur, 
potuique  Aqua  tepida,  Serum  lactis,  aut  tenue 
quodlibet  ex  herbis  aromaticis  Infusum.  Postea 
liberalius  paululum  cibi  genus  ita  temperandum 
est,  ut  neque  incitet  nimis,  neque  infirmet. 
Imbecillis  et  male  concoquentibus,  alimentum 
ex  mediae  materiae  carnibus  partim  confectum, 
solis  oleribus  aut  panificiis  anteponitur,  et  qui¬ 
bus  liquorum  meraciorum  longa  consuetudo 
fuerit,  pauxillum  Alcoholis  Aqua  copiosa  dilu¬ 
ti,  interdum  necessarium  videtur. 

Quantum  in  Arthritidem  Mentis  imperium 
valeat  omni  aevo  observatum  est,  neque  desunt 
exempla,  ab  Hildano  aliisque  fide  dignis  Auc¬ 
toribus  memorata,  quibus  vehementes  animi 
affectus,  terror  imprimis  et  gaudium,  subito  et 
ex  toto  morbum  sustulerint ; 1 1 1  unde  satis  con- 

stat  tranquillitatem  et  fiduciam  omnibus  modis 
aegrorum  animis  conciliandas  esse,  ut  “  levior 
“  fiat  patientia,  quicquid  corrigere  est  nefas.” 

Urgente  in  plenioribus  et  robustis  febre  aut 
inflammatione,  eoque  magis  si  malum  aut  fri¬ 
gus,  aut  intemperantia,  aut  excernenda  sup¬ 
pressa  provocaverint,  multum  ad  accessionem 
tum  leniendam  tum  contrahendam  proficit, 
sanguis  incisa  vena  mature  detractus;  reme¬ 
dium  alias  fere  supervacuum,  siquidem  Arthri¬ 
tidis  violentiam  parum  sedat  moderatum,  im¬ 
modicum  etiam  ad  viscera  relegare  potest.112 
Capiti  vero  aut  hypochondriis  turgente  san¬ 
guine  gravatis  cucurbitulae  affixae,  insigniter 
et  sine  ullo  periculo  opitulantur. 

Optimum  autem  praesidium  est  in  functioni¬ 
bus  naturalibus,  praesertim  quae  ad  concoctio¬ 
nem  spectant,  probe  restitutis  et  expeditis, 
quod  potissimum  quidem  alvi  purgatione  effici¬ 
tur ;  sin  lingua  sordet,  et  ventriculus  nausea 
pressus  acidum  eructat,  vomitus  ineunte  parox¬ 
ysmo  per  Ipecacuanham  excitatus,  nocentem 
materiam  tanquam  crisi  naturali  ejiciendo,  sae¬ 
pe  causam  mali  protinus  tollit.113 

In  Arthritide  quidem  purgare  novum  non 

est,  sed  plurimum  profecto  interest  quomodo 
purgetur.  Medicamenta  raro  nec  certa  lege 
data,  minime  sufficiunt ;  ea  quae  parca  detrac¬ 
tione  tormina  gignunt,  stomachum  infestando 
morbum  etiam  augent ;  validissima,  quamvis 
robustiores  in  praesenti  haud  mediocriter  ju¬ 
vant,  ventrem  tamen  plerumque  astrictum  re¬ 
linquunt,  neque  penitus  periculo  vacant;  Su- 
perest  tantum  ut  ea  purgantia  qutotidie,  vel  sal¬ 
tem  prout  opus  sit  adhibeantur,  quae  omnes 
abdominis  humores  abunde,  sed  sine  irritatione 
eliciant ;  neque  ab  incepto  desistendum,  donec 
decedat  paroxysmus,  nitescat  lingua,  alvus  de¬ 
nique  et  urina,  diligenter  hac  de  causa  explo¬ 
randa,  modo  pariter  ac  specie,  omnino  naturae 
conveniant.  Quo  consilio  praeter  Lotiones 
emollientes,  quae  per  totum  morbi  decursum 
recte  injiciuntur,  ab  Hamiltono  Linnensi  lau¬ 
datur  Submurias  Hydrargyri,  Opio,  et  Tartrati 
Antimonii  adjunctus:114  a  Doctore  Williams, 
medicamentum  ex  Manna,  Rhabarbaro,  Ace- 
tate  Potassae,  et  Tinctura  Castorei  confec¬ 
tum:115  Plerisque  fortasse  utiliores  fuerint 
Scudamorio  commendatae,  Pilulae  Hydrargy¬ 
ri,  cum  Pulvere  Antimoniali,  et  Extracto  Colo- 

cynthidis,  hora  somni  devorandae,  et  postridie 
mane,  Haustu  ex  Sulphate  Magnesiae,  Magne¬ 
sia  ipsa,  et  Aceto  Colchici  composito  excipi¬ 
endae:116  cavendum  autem  est  ne  ex  Hydrar- 
gyro  diutius  accepto  febricula  accendatur,  quod 
semper  in  Arthritide  perniciosum  deprehendi¬ 
tur.117 

Ad  acria  corrigenda,  quae  in  canali  alimenti 
genita,  uberrimum  fomitem  morbo  praebent, 
Magnesia  copiose  sumpta,  acorem  simul  subi¬ 
gendo  et  eliminando,  egregie  auxiliatur ;  sin 
bilis  redundat,  Acida  aptiora  sunt,  et  molestam 
sitim  grate  restinguunt,  ventriculo  tamen  irri¬ 
tabili,  aut  sub  usu  Hydrargyri,  aliena.118 

Corpori  rite  disposito,  sequitur  ut  sudor  lenis 
arte  moveatur,  quippe  qui  maxime  salutaris  est, 
et  Hildano  judice,  summum  doloris  reme¬ 
dium.119  Hunc  commode  praestant  Diluentia 
et  Diaphoretica  mitiora,  qualia  sunt  Infusum 
Sambuci  floris.  Decoctum  radicis  Sarsaparillae, 
vel  Arctii  Lappae,  Aqua  Acetatis  Ammoniae, 
Ammonia  paulum  excedente,  et  Pulvis  Anti- 
monialis.120  Quae  contra  nimium  stimulando 
effusum  sudorem  provocent,  febrem  et  inflam¬ 
mationem  incitant,  adeoque  non  adhibenda, 

quin  potius  aestuans  corpus  quo  melius  exhalet 
refrigerandum  sit. 

Dolorem  adhuc  saevientem  tandem  lenire 
necessarium  est,  tum  quia  cursum  sanguinis 
versus  affectas  partes  vehementer  accelerat, 
tum  quia  metus  est  ne  ex  diuturno  cruciatu  et 
vigilia,  vires  plane  deficiant.  Anodyna  prae¬ 
propere  data,  nulla  curatione  praemissa,  haud 
secus  atque  frigus  externum  paroxysmum  in¬ 
utiliter  turbant,  et  abnormia  signa  adjiciunt; 
ex  eorum  autem  usu  tempestivo,  admodum  si¬ 
mul  et  mitigatur  et  corripitur  morbus.121  Va¬ 
lidissimum  et  fere  instar  omnium  Opium  est, 
sive  Aqua  dissolutum,  sive  dimidio  pondere 
Pulveris  Antimonialis  mixtum,  sive  ad  sudorem 
educendum,  Ipecacuanha,  more  Doveriano  so¬ 
ciatum,  Carbonate  tantum  pro  Sulphate  Fotas- 
sae  supposito,  et  purgato  ventri  paulum  ante 
vespertinam  accessionem  liberaliter  injectum, 
singulis  postea  horis  repetendum,  donec  quies 
assecuta  fuerit.122  Quibus  Opium  nocet  alia 
Anodyna  experienda  sunt,  quorum  Stramonii 
Extractum,  succo  spissato  Lactucae  sativae 
adjunctum,  Scudamorio  optimum  inventum 
est.123  Moschi  etiam,  et  minore  gradu  Casto- 

rei  semidrachma,  sexta  quaque  hora  devoranda, 
contra  spasmos  et  dolores  a  supra  laudato  Wil¬ 
liams  commendantur.124 


I)E  PARTIS  CURATIONE. 

Pars  ipsa  temere  curata  graves  viscerum 
affectus,  praesertim  in  corpore  mobili  et  vitioso, 
excitare  potest,  praeparato  autem  praesens  le¬ 
vamentum  affert,  et  artuum  proclivitatem  im¬ 
minuit. 

Dolentem  partem  maxime  oportet  penitus 
quiescere,  et  liberrime  perspirare  supinam,  nul¬ 
lis  aliis  velamentis  tectam  quam  quae  ipsi  aegro 
jucunda  fuerint ;  cum  calor  nimius  primo  in¬ 
flammationem,  denique  tophos  et  rigiditatem 
moveat.  Ineunte  accessione  malagmata  juvant, 
dein  hirudines  in  vicinia  affixae,  postea  si  fer- 
veat  membrum,  aqua  egelida  vel  identidem 
affusa  vel  sponte  vaporante  refrigerandum  est ; 
quo  etiam  consilio,  Alcohol  tripla  portione 
Misturae  Camphorae  dilutum,  et  bulliente  aqua 
ad  gratum  teporem  temperatum,  egregie  a  Scu- 
damorio  celebratur.125 

Mitigato  calore,  dolor  saepe  insigniter  leva¬ 
tur  vapore  calido,  vel  ex  Aqua  simplici,  vel  ex 
Herbis  aromaticis  maceratis,  diu  applicato,  sed 
cavendum  est  ne  frigus  postea  colligatur.126 
Balneum  autem,  et  ipse  cutis  halitus  ceratis 
vestimentis  interclusus,  tumorem  et  debilitatem 
augent,  ideoque  Emollientia  plerumque  minus 
expediunt,  nisi  partibus  modica  inflammatione 
rigidis,  quibus  Cataplasmata  ex  Lini  vel  Foeni- 
graeci  semine,  cum  pauxillo  Alcoholis  leniter 
stimulantia,  interdum  prosunt,  iisdemque  tegu¬ 
menta  plumea,  lana  succida,  catuli  vivi,  atque 
id  genus  alia.127  Oleosa  vero  et  Unguenta, 
Arthritidi  sicut  Erysipelati  aliena,  dolores  ut 
plurimum  acuunt,  aut  latius  diffundunt.  Ano- 
dyna  ex  Opio,  Belladonna,  Stramonio,  et  simi¬ 
libus,  utpote  exhalationi  inimica,  tunc  fortasse 
solummodo  recte  adhibentur,  ubi  cruciatus  in¬ 
tolerabilis  alia  remedia  superaverit.128  Neque 
sane  pluris  facienda  sunt,  quae  foetidum  sudo¬ 
rem  eliciendo,  tophaceam  materiam  a  nonnullis 
evocare  creduntur,  qualia,  praeter  inustionem 
supra  commemoratam,  tepidaria  sunt,  s^le,  sa¬ 
pone,  aut  Acido  Muriatico  imbuta.  Brassicae, 
vel  Tussilaginis  folia  arcte  circumligata,  aliaqus 

hujusmodi,  quorum  omnium,  frustulum  carnis 
bubulae  crudae,  ob  celeri  putredine  saepius  re¬ 
novandum,  optimum  et  tutissimum  videtur.129 


Post  longas  gravesque  accessiones,  quo  me¬ 
lius  et  maturius  aeger  revalescat,  cura  non  sta- 
tim  deponenda  est,  neque  a  vitae  instituto  nisi 
lentis  passibus  recedere  licet.  Victus  liberalior 
paulatim  assumi  potest,  irritamentis  et  acore 
adhuc  evitatis :  exhaustas  vires  lac  asininum, 
et  Decoctum  Sarsaparillae,  commode  recreant ; 
ventriculo  imbecillo  Amara  leviora,  veluti  In¬ 
fusum  Cinchonae,  aut  Calumbae,  cum  Rheo, 
Zingibere,  Magnesia,  aut  Carbonate  Sodae, 
valde  succurrunt,  remediis  quae  debita  excer¬ 
nenda  suaviter  eliciant  subinde  interjectis. 
Partes  citius  convalescunt  modice  exercitatae, 
quae  contra  ex  longa  quiete  et  ignavia  debiles 
et  claudae  persistunt :  Plurimum  insuper  robo¬ 
rantur  omni  mane  muria  lotae,  leni  frictione 
subjuncta,  videndum  interim  ne  temeritate  ali¬ 
qua  aut  incuria  inflammatio  renovetur.150 

DE  ARTHRITIDE  CHRONICA 
MEDENDA. 

Arthritidis  Chronicae  Curatio,  pro  morbi 
vehementia,  ad  Acutae  Curationem  appropin¬ 
quat,  pro  vetustate  autem,  moderatior  esse  de¬ 
bet.  Sanguis  melius  a  capite  aut  hypochondriis 
gravatis  per  cucurbitulas,  quam  ex  brachio  in¬ 
cisa  vena  detrahitur.  Vires  concoctrices  sen¬ 
sim  et  sine  violentia  reficiendae  sunt.  Ad  do¬ 
lorem  et  aegritudinem  leniendum,  alia  Anody- 
na,  praesertim  Extractum  Stramonii,  cum  succo 
spissato  Hyosciami  nigri,  aut  Lactucae  sativae. 
Opio,  ob  secernenda  ab  eo  fere  suppressa,  saepe 
anteponuntur.  In  affectibus  autem  Rheuma¬ 
tismum  simulantibus,  Pulvis  Ipecacuanhae  et 
Opii,  vel  Tinctura  Guaiaci  ammoniata,  alvi  et 
urinae  moventibus  recte  interseruntur.  Urgente 
languore,  Sub-Carbonas  Ammoniae,  caeteraque 
acoris  sorbentia,  aromatis  adjecta,  prompte  sub¬ 
veniunt,  alias  plerumque  melius  a  Stimulanti¬ 
bus  abstinetur.  Spasmos  excruciantes,  Moschi 

semidrachma  bis  in  dies  sumpta,  et  fascia  parti 
circumjecta,  aut  prohibent  aut  tollunt. 

Quo  magis  morbus  inveteraverit,  eo  strictius 
omnibus  insistere  oportet,  quae  ad  praecaven¬ 
dum  attineant,  ita  tamen  ut  subitae  vicissitu¬ 
dines,  et  nimia  virium  dejectio,  unde  abnormia 
et  periculosa  signa  oriri  soleant,  semper  evi¬ 
tentur.  Viscera  obstructa  expediunt,  Cathar- 
tica  ex  Antimonio  et  Hydrargyro  supra  prae¬ 
scripta,  et  subinde  vomitus  radice  Ipecacuanhae 
ciendus,  quibus  post  paulo  subjici  possunt. 
Aquae  quaedam  Minerales,  Spadae  praesertim, 
et  Pyr montanae,  vel  in  eorum  loco  Decoctum 
Cinchonae,  cum  Citrate  aut  Acetate  Sodac,  et 
viribus  languentibus  praeparata  ex  Ferro.151 

Membra  impedita,  praeter  exercitationem, 
vehiculum,  frictionem,  et  muriae  loturam,  an¬ 
tea  dicta,  rivulus  aquae  egelidae  saepe  injectus, 
et  interdum,  nisi  ossa  cariosa  fuerint,  vesica- 
toria  imposita  admodum  juvant,  tepidario  ut- 
pote  nimis  vel  stimulante  vel  emolliente  prae¬ 
termisso.132  Lentos  tumores  fascia  discutit, 
dolentes  Emplastrum  Saponaceum.  Partibus 
pene  resolutis  Linimenta  cum  Tinctura  Can- 

tharidis  prosunt,  penitus  vero  debilitatis  et 
contractis  nihil  nisi  frictio  assidua  more  Gnos- 
venoriano  proficit,  interposita  vi  Electrica  aut 
Galvanica,  ad  musculos  excitandos. 

mrntonuj>  muni'/  laouir 

Tophi  Alcalinis  potissimum  resolvuntur,  A- 

qua  scilicet  Potassae,  pari  portione  Misturae 
Amygdalae  diluta,  saepius  indies  infricanda.133 
Vetustiores,  mole  tantum  et  deformitate  mo¬ 
lesti,  recte  exurentibus  aperiuntur.  Inflammatis 
hirudines  primum  in  vicinia  affigendae  sunt, 
subsecuta  vel  humoris  sponte  vaporantis  loti¬ 
one,  vel  malagmate  ex  emollientibus ;  Si  gan¬ 
graena  institerit,  Opium,  Cinchonae  cortex, 
et  victus  liberalior  conveniunt ;  tumorem  qua 
maxime  promineat  exigua  plaga  incidere  opor¬ 
tet,  ut  quod  intus  contineat  leniter  exprima¬ 
tur  ;  Ulcera  quae  pene  perpetua  exinde  oriun¬ 
tur  mitissimis  remediis  tractanda  sunt,  omni 
conatu  materiam  manu  extrahendi  deposito.134 

Articuli  denique  nodosi  eandem  fere  curati¬ 
onem  accipiunt,  nisi  quod  Emplastrum  Sapo- 
naceum,  rivulus  aquae  tepidae,  aliaque  sudoris 

moventia,  quae  tophos  profecto  aggravant,  AI- 
calinorum  loco  applicanda  sunt ;  sin  haec  pa¬ 
rum  profecerint,  Unguentum  Hydrargyri  ad 
modicum  salivae  fluxum  partibus  illitum,  ab 
hoc  malo  liberare  dicitur.135 

DE  ARTHRITIDE  PRAECAVENDA. 


Multa  Remedia  quae  corpus  vehementer  af¬ 
ficiunt,  morbum  potius  turbando  quam  tollen¬ 
do,  accessiones,  sine  quovis  valetudinis  incre¬ 
mento,  ad  tempus  quidem  prohibere  possunt : 
Victus  nempe  ex  lacte  et  oleribus  parcissimus, 
praesertim  sub  coelo  fervido,  laboriosis  et  bene 
concoquentibus*,136  item  sanguinis  ex  partibus 
opportunis  per  cucurbitulas  detractio  trimes¬ 
tris  ;  quae  tamen  perpetuo  repetenda  sunt,  ut- 
pote  ex  intermissis  metus  est,  ne  morbus  nihil 
mitigatus,  vel  etiam  magis  abnormis  redeat.137 

Perennia  porro  Medicamenta  ex  Amaris  et 
Aromatis  confecta,  apud  varias  gentes  et  plu¬ 
rima  saecula  inclaruere,  postea  vero  ob  graviora 
quae  attulerint  mala,  Asthma  nimirum,  Pneu¬ 
moniam,  Plydropem,  Apoplexiam,  aut  Paraly¬ 
sin,  in  desuetudinem  abiere.138  Inter  Aromata 
simplicia  Zingiber  praestat,  inter  Amara  Gen¬ 
tiana,  et  Quassia,  quibus  vero  Cinchonae  cor¬ 
tex,  utpote  minus  ventriculo  inimicus,  a  non- 

nullis  praeponitur.  Pulvis  Poktlandicus,  qui 
habet  radicum  Aristolochiae  rotundae,  et  Gen- 

~  x>  °  r  ?  ».  M 

tianae  luteae,  summitatum  et  foliorum  Teucrii 

v' 

Chamaedryos,  Chamaepityos,  et  Gentaurii  mi- 
noris,  par  pondus,  talium  fortasse  Antidotorum 
instar  omnium  esse  potest:139  Eo  tamen  usus 


m 


ejus  diuturnior  infeliciter  cessit,  ut  ex  30  Ar* 


w  •  •  '  r  '  f  r*  s 

thriticis  ita  curatis,  omnes  inter  sex  annos  ad 


internecionem  caesos  Cadogan  observaverit, 
idemque  fere  clarissimus  Cullen  testatur.140 

fhiIom  monihnlslii/  nierm^innft  iihaqxo  eudin 
«ousJimi  raufiderl'  «noqioo  oupmuio^ 


— _  •  » 

Ea  demum  praecavendi  ratio  quae  proclivi- 

tatem  probe  minuit  maximi  momenti  ducenda 
est,  quippe  quae  assidue  observata,  accessiones 
per  integrum  vitae  spatium  sine  quovis  pericu¬ 
lo  prohibere,  vel  saltem  admodum  mitigare  va- 
let,  neglecta  vero  Podagram  medicorum  ut 
dicitur  opprobrium,  verius  tamen  aegrorum,  in 
omni  aevo  effecit. 

Haec  autem  pro  modo  opportunitatis  intendi 
vel  leniri  debet,  ita  ut  strictior  sit  statim  post 
accessiones,  et  circa  tempora  quibus  reverti 
consueverint,  alias  laxior  sufficiat,  et  quibus 
morbus  haereditarius  est  a  primis  etiam  annis 

necessaria,  si  quidem  principiis  obstare  velimus. 
Cum  vero  hujusmodi  curationis  finis  sit.  Causas 
Arthritidis  remotas  sive  externas  sive  internas 
vel  extenuare  vel  effugere,  non  omnibus  eadem 
esse  potest,  sed  vario  discrimine  moderanda  est, 
prout  singulos  aegros  plenitudo  nimia,  distri¬ 
butio  sanguinis  abnormis,  concoctio  laesa,  cum 
bile  vel  acore  in  canali  alimenti  scaturiente,  aut 
nervosum  genus  perturbatum  et  irritabile,  po¬ 
tissimum  afflixerit;  quibus  tamen  provisis,  om¬ 
nibus  expedit  firmissimam  valetudinem  moliri, 
totumque  corporis  habitum  salutariter  mutare, 
subitas  autem  vicissitudines,  et  omnimodam 
violentiam,  utpote  summe  perniciosa,  devitare. 
Hoc  consilio  Medicamenta  opportune  data 
haud  inutilia  sunt,  maximas  vero  partes  tenet 
vita  recte  instituta,  temperantia  nimirum  uni¬ 
versa,  victus  modicus,  abstinentia  a  liquoribus 
fermentatis,  Venus  rara,  mens  hilaris  et  placida, 
justus  somni  modus,  ideoque  lectus  mature  pe¬ 
titus,  excretiones  faciles  et  expeditae,  exerci¬ 
tatio  assidua,  vestitus  idoneus,  et  quibus  fieri 
licet,  peregrinatio  in  regiones  calidas. 

Cibus  igitur  optimus  simplex  fuerit,  siccus, 
frigefactus,  concoctioni  aptus,  ex  panificiis  et 

carnibus  levioribus  selectus,  debitis  intervallis 
sumptus,  caena  vel  parcissima  vel  nulla.  Mo¬ 
dus  pro  ratione  exercitationis  ita  finiendus  est, 
ut  nimia  corporis  redundantia  et  luxuries  citra 

debilitatem  comprimantur;  quam  ob  causam, 

varietas  ferculorum,  et  condimenta  exquisitiora 
circumcidenda  sunt,  omniaque  cruda,  pinguia, 

acescentia,  glutinosa,  qualia  sunt  caro  porcina, 

anserina,  anatina,  pisces  graviores,  praesertim 
cyprinus  et  anguilla,  opus  etiam  pistorium,  et 
interdum  panis  fermentatus:  Ex  fructibus  Fra- 
garia  bene  matura  aestuanti  ventriculo  succur¬ 
rit,  et  largiter  assumpta  ab  illustrissimo  Lin- 
naeo,  qui  ipse  expertus  est,  pro  Antidoto  ha¬ 
bebatur.1  41  ^  * 1  p. 

Quo  melius  a  plenitudine  caveatur,  Potio 
quoque  modica  esse  debet,  et  per  cibi  tantum 
intervalla  capienda.  Aqua,  ut  cum  Pindaro 
loquamur,  omnium  optima  est,  sive  frigida,  a 
Van  der  Heyden  tanquam  summum  remedium 
celebrata,142  sive  infirmi  ventriculi  gratia,  ad 
corporis  temperiem  calefacta.143  Sin  Aqua 
simplex  fastidietur,  Aqua  Super-Carbonatis  So- 
dae,  Serum  lactis,  leve  ex  Herbis  aromaticis 
Infusum,  vel  Decoctum  Sarsaparillae,  recte  in 
ejus  loco  supponuntur. 

Quibus  Podagra  regularis  vehementer  incre- 

verit,  modo  vires  satis  firmae  supersint,  inter- 

dum  convenit  victum  paulo  tenuiorem  per  ac- 

cessionem  instituere,  et  in  eodem  postea  perse- 
verare,  quousque  valetudo  exinde  in  melius 
provecta  videatur.144.  Id  tamen  semper  memi¬ 
nisse  juvabit,  omnem  victus  mutationem  lente 
et  circumspecte  moliendam  esse,  ne  gravem 
accessionem  subita  repletio,  neve  pejora  adhuc 

vel  etiam  lethalia  signa,  improvisa  depressio 
inferat. 

Maxime  autem  in  Arthritide  praecavenda 
valent  exercitatio  assidua,  et  ab  omnibus  liquo¬ 
ribus  fermentatis,  vel  tenuissimis  quidem,  ab¬ 
stinentia,  quippe  quae  proclivitati  aliisque  Re¬ 
motis  Causis  opposita,  plurimos  gravissime  ten- 
tatos  etiam  per  se  liberaverint,  quibus  vero 
omissis  caetera  parum  prosunt.145  Quod  si 
potum  meraciorem  infirmitas,  aetas  provectior, 
aut  longa  consuetudo  desideret,  Vina,  tanquam 
Xeranum  et  Maderense,  mollia  et  generosa, 
vel  melius  fortasse  utpote  minus  acori  opportu¬ 
num,  Alcohol  copiosissime  dilutum,  aliis  prae¬ 
ponenda  sunt.  Cum  enim  intemperantia,  et 
satietas,  et  noxii  animi  motus,  arterias  tantum 

concitando,  distributionem  sanguinis  abnormem 
efficiant,  exercitatio,  venas  simul  expediendo, 
quae  ignavia  torpent,  aequabilem  humorum 
circuitum  promovet,  omnia  secernenda  evo-  -q 
cat,  et  forsitan  morbosam  istam  nervosi  generis 
affectionem  subvertit,,  qua  Arthritis  proximes;* 
constituitur.  Hujus  causa  modica,  frequens, 
et  cibo  accommodata  esse  debet,  neque  vehe¬ 
mens,  neque  ad  ultimam  lassitudinem  perduc¬ 
ta,  unde  accessiones  excitari  citius  quam  arceri  yi 
solent.  Commode  exercent  pila,  halteres,  na¬ 
tatio,  remigium,  et  quocunque  modo  brachia 
praecipue  jactantur,  pedes  contra  longa  ambu¬ 
latione,  saltu,  aut  equitatione  fatigare,  Podagri- 

Gestatio  minus  prodest,  nisi  quibus  ob  debi¬ 
litatem  vel  artus  impeditos  potentia  se  movendi 
eripitur,  imo  multi  in  Arthritidem  incidere  ob¬ 
servantur,  qui  toto  die  in  vehiculo  sedent  :  * 
Demigratio  vero  ad  coelum  calidum,  siccum, 
et  aequale,  unde  cutis  liberrime  exhalet,  et  ha¬ 
bitus  corporis  insigniter  mutetur,  longam  secu¬ 
ritatem  promittit,  et  ex  illustrium  Auctorum 
Halleri,  Van  Swieten,  et  Gregorii  nostri 
testimonio,  nonnullos  in  perpetuum  a  morbo 

vindicavere.146  Similem  quodammodo  sed  mi- 
norem  effectum  praebent  conclave  arte  tepe¬ 
factum,  lectus  mature  petitus,  amictus,  praeci¬ 
pue  artuum  inferiorum,  densior,  indusium  la¬ 
neum,  et  exquisita  corporis  mundities.  Qui  au¬ 
tem  per  se  exerceri  nequeunt,  multa  frictione 
uti  debent,  et  interdum  balneo  lavari,  quod, 
sive  natura  sive  arte  oblatum,  affectas  partes 
resolvendo,  et  saepe  accessiones  excitando, 
robustioribus  plerumque  nocet.147  Imbecillis 
quoque  fontes  quidam  medicinales,  veluti  Ther¬ 
mae  Carolinae,  a  claro  Hofmanno  celebratae, 
lac  asininum,  Serum  in  quo  Herbae  aromatica? 
infusae  sint,  vel  Decoctum  Sarsaparillae,  aut 
Arctii  Lappae  mane  assumpta,  cutis  halitum 
salutariter  eliciunt.148 

Ut  corporis  exercitatio  optimum,  sic  mentis 
contra  anxietas  et  contentio,  praesertim  cum 
vigiliis  nocturnis,  maxime  perniciosa  sunt,  ide- 
oque  tranquillitas  animi  cum  hilaritate  omnibus 
modis  concilianda  est,  unde  fortasse  inciderit, 
superstitiosa  quaedam  et  anilia  Antidota,  vel¬ 
uti  Magnetem  collo  suspensum,  aliaque  Amu¬ 
leta  et  Incantamenta,  nonnunquam  ad  Poda¬ 
gram  prohibendam  non  mediocriter  contu¬ 
lisse.149 

Quod  ad  medicamenta  scire  licet,  ea  per  se 

quidem  parum  valere,  regimini  tamen  adjuncta 

saepe  utilia,  interdum  necessaria  esse.  Plenio¬ 


ribus  molestam  materiam  quoties  superaverit 

detrahere,  haud  raro  instantem  accessionem 

avertit :  cucurbitulae  vero  gravatis  partibus  ai- 

ftxae  plerumque  magis  conveniunt,  quam  san~ 

guis  incisa  vena  missus,  quod  nervosum  genus 

nimis  perturbat,  et  iteratione  plenitudinem 

j8lJ£fnOT/\  19  8i7fjlTI.rl  X9  .^OHOliOiCf rfill9ili879(T  nTlCIfl 

etiam  auget.  Si  ventriculus  laboret,  vomitus 

ex  Ipecacuanha  praesens  et  egregium  auxilium 

est.  Ad  alvum  facilem  tenendam,  maximi  mo- 


menti  rem,  et  nunquam  omittendam,  Cathartica 
valida,  quae  ventrem  tardiorem  relinquunt,  et 
quiescentem  morbum  interdum  provocant,  ali¬ 
ena  sunt,  quin  et  mitissima  si  perpetuo  adhibe¬ 
antur,  naturales  actiones  praevertendo,  multum 
nocent :  His  autem  servatis,  purgantia  leniora 
et  acidi  corrigentia  tempestive  interposita,  sum¬ 
mae  utilitatis  sunt ;  Rheum  nimirum,  Sulphur, 
Magnesia,  medicamenta  ex  Antimonio  et  Hy- 
drargyro  supra  praescripta,  Gambogia  ad  uri¬ 
nam  movendam  subinde  adjecta,  vel  aliquando 
Taraxaci,  aut  Lappae  Decocto.150  Quibusdam 
Aqua  Calcis  diu  et  largiter  ingesta  admodum 


m 


DE  ARTHRITIDE  REGULARI, 


79 


proruit,  sin  tophi  adsint,  Alcalia,  utpote  majore 
vi  solvendi  praedita,  a  peritissimo  Wollaston 

Terris  absorbentibus  anteponuntur.151 

Postremo,  ad  vires  augendas,  quoniam  omni¬ 
bus  morbis  infirmitas  obnoxia  sit,  nihil  fere  ef- 

ncacius  est,  quam  ut  functiones  universae  probe 

sustineantur,  et  causae  nocivae  evitentur.  Sin 

a  ventriculo  torpente  corpus  languidum  et  mo- 

bile  perstiterit,  potiones  ex  Amaris  et  Aromatis, 

cum  praeparatis  ex  Ferro,  caeteris  observatio¬ 
nibus  utiliter  subjiciuntur.  Quibusdam  Guai- 

aci  resina,  aut  Allii  radix,  pari  ratione  succur- 

rit,  nonnullis  validum  Tanaceti  Infusum,  quod 

plerumque  etiam  vel  alvum  vel  urinam  mo- 

Inter  remedia  autem  quae  simul  roborant, 


01)  i 


habitumque  in  melius  mutant,  Frigidarium, 
praesertim  marinum,  frictione  assidua  et  exer¬ 
citatione  subsecutis,  omnium  longe  nobilissi¬ 
mi nquj  o  «minuunt  mnod/i.  j  Jiiug, julRitmu  9 

mum  est,  ideoque  a  claris  medicis  Floyer, 

Heberden,  et  Stoll,  eximiis  laudibus  com- 

mendatum.155  Cum  vero  hoc  auxilium  paulo 

vehementius  sit,  ab  iis  qui  vim  renitendi  non 
habent  melius  praetermittitur $  plurimis  etiam 
omni  mane  caput  et  artus  frigida  muria  lavare 

abunde  sufficiat;  plenioribus  et  male  conco¬ 
quentibus  idonea  curatio  antecedere  debet,  et 
omnibus  denique,  quo  minus  nervosum  genus 
perturbetur,  a  tepidario  et  per  calidam  tempes¬ 
tatem  incipiendum  est. 


Finem  tandem  impositurus  argumento  satis 
difficili,  et  nimis  fortasse  producto,  ad  despera¬ 
tionem  quodammodo  tollendam,  quam  nonnul¬ 
lis  incutere  possint  a  Luciano  aliisque  petulan¬ 
ter  enumerata  invalida  Podagrae  auxilia,154  co¬ 
ronidis  loco  subjiciam,  hujusmodi  convicia  pa¬ 
rum  omnino  ad  rem  attinere;  Arthritidem  enim, 
ut  jam  dictum  est,  malis  plerumque  moribus 
enatam,  vel  saltem  innixam,  minus  medica¬ 
mentis  quam  justa  victus  ratione  debellandam 
esse,  idque  non  exigui  spatii,  sed  totius  vitae 
opus  esse,  neque  medici  tantum  quantum  ipsius 
aegri  negotium ;  omnibus  praeterea  notissimum 
esse,  nulla  fere  perpetua  praecepta  Medicina¬ 
lem  Artem  recipere,  neque  ullum  extare  reme¬ 
dium,  quin  solo  tempestivo  usu,  et  prudenti 
administratione,  tale  fiat. 


VINIS. 


